
PERSONE : 



Pedru-Paulu, pruprietaricllu. 
Serena, a moglie. 

Mariuccia, a figliola. 

Cecca, a serba. 

BaSiianu, innamuratu di Mariuccia, 
Michele, amica di Vastianu. 
Pivarinu, cuginu di Michele, 

Un servu di Vastianu. 


(A scena si passa in Bastia). 

















Dònna 
Danna : 

Stai ? 

Ba. 

Bai? 

Stà. 

E quand’ancu ella si strughie 
Per te, e spasima d’amore, 

Se t’a scori, ella ti fughie, 

Se t’a fughj, ella ti score; 
Sempre jóca a Ciccistà. 






-A.TTTT FJRXT^XJ 


(In casa di Pedru-Paulu : 
un saluttinu semplice e di gustu). 


SCENA I. 

Pedru-Paulu e Bastiànu 


Pedru-Paulu 

Lodu a vòstra dilicatezza : brammate 
spusà a mio figliòla, e, primma di parlanne 
à zitella, a dite au vabu. Cusì duverebbe 
prucede ogni galentómmu.., Ma è ancu 
necessariu ch’ella cunnosca e vòstre in¬ 
tenzione. 

Bastianu 

Se un le induvina, è segnu chi li só in- 
diferente. 

Pedru-Paulu 

Site cusì riserbatu ! — e un bi ne facciu 
un rimpróveru-. — Ma qualchi paruletta vi 
abrevierebbe, certu, u camminu. 

Bastianu 

I mio ócchj parlanu abbastanza ! 

Pedru-Paulu 

A lingua dill’ócchj, sì, ha a so eloquenza; 
è, però, un pocu incerta, e si ne abusa 
tantu ai jorni d’òghie, chi finisce per un 
n’avè più gran significatu... Si guerdanu 
cun desideriu tutt’e velie zitelle e, se 
ognunu di si sguerdi fussi una prummessa 
di matrimoniu, a benedì i sposi un baste- 
rebbenu i preti di Vastia !.. Cridete a me 
chi ci sò passatu : se bulete fabbi capì, im- 
piigate a parólla, ch’è più chiara, salvu a 
appughialla cun qualchi occhiatina. 

Bastianu 

Per riceve una rinfacciata, n’è ? 

Pedru-Paulu 

Rinfacciate a giuvanòtti cumme boi 1 un 
c’è periculu.. , Ma s’ete tanta temmia, las¬ 
ciate parlà a me. 




lìastianu ( ridendu ) 

Ohibò 1 un bògliu che a vòstra figliòla si 
mariti per cummandu : só eo, dòpu, chi ne 
pagheria e pene. 

Pedru-Paulu ( spazientitix) 

Oh, fate un po’ cumme vi pare ! Solu vi 
dicu che, cun stu sistemala, si ariva rara¬ 
mente a conclusione. 

Bastianu 

Bulete ch’eo v’esterni u fondu d’u miò 
penseru ? 

Pedru-Paulu 

Un brammu altru : eo sò nimicu dill’e- 
quivuchi. 

Bastianu 

Credu a vòstra figliòla innammurata. 

Pedru-Paulu 

Di quale? 

Bastianu 

L’ignoru. 

Pedru-Puulu 

Oh, tandu cumme sapete ch’è innammu¬ 
rata? 



Bastianu 
È cusì distratta ! 

Pedru-Paulu (ridendu) 

E se a causa d’a so distrazzione fussi u 
figurimi di Francia, ne sareste voi jelosu? 
Noi altri òmmi simmu un po’ vagiani, cri- 
dendu sta sempre in cimma d’i penseri d’e 
dònne, mentre spessu un benimmu che in 
ultima riga, dòpu e robe, i fiòcchi, i cap¬ 
pelli e altri stranfugliuli eleganti... 

Bastianu ( ridendu ) 

Finu au mumentu, però, che si stran¬ 
fugliuli un n’hanu per elle valore, che se 
piegenu au giuvanóttu d’a so scelta. 

Pedru-Paulu (c.s.) 

E su giuvanóttu u sculunnaste mai ? 

Bastianu (c. s.) 

Qualchi bòlta mi parbe di si. 

Pedru-Paulu (c. s ) 

Oh, ditemu u so nomme, chi mi strughiu 
di cunnoscelu ! Cos’ aspettate ? 

Bastianu (scriu) 

Aspettu che u miò dubiu diventi cer¬ 
tezza, e un terderà tantu. 






Pedru-Paulu ( suridendu) 

Guerdate che l’amore dà l’abbagliu- 
ghine ! 

Bastianu 

E spessu epre l’ócchj... 

Pedru-Paulu 

dill’immaginazione... Bulete sente un 
cunsigliu ? 

Bastianu 

Vulinteri. 

Pedru-Paulu ( seriu ) 

Dichiaratevi, e subitu... Quand’ancu 
Mariuccia avissi — ciò ch’un credu — un 
capricciu di vardascia, boi, c’a vòstra pa- 
rólla franca e decisa, u mandereste all’eria 
in cumpagnia dill’aitre farfalle, sòliti abi¬ 
tanti d’i cerbelli d’e giuvinastre. In ogni 
casu, truccherete u dubiu chi bi tur- 
menta... Fate curarne me: eo, quandu 
temmu qualchi disgrazia, li vo incontru 
cun l’òcchj spalancati, e spessu spessu 
m’accorgu, ch’e’ avia peura d’un’ ombra. 

Bastianu (interdetta) 

Mi persuadite squasi. 


2 

Pedru-Paulu ( vivamente) 

Fra pochi minuti serà qui Mariuccia c’a 
mamma. 

Bastianu ( vivamente ) 

Tandu mi ne vo. 

Pedru-Paulu ( ridendu) 

Ete peura chi bi manghinu? Un sò 
minca tigre o liunesse ! 

Bastianu 

Peghiu, perchè, cun ella eo mi sentu di- 
sermatu e bintu. 

Pedru-Paulu 

Affruntatela arditamente, da òmmu 1 

Bastianu 

No, no ! un sò ancu preparatu... Oghie... 

Pedru-Paulu (vivamente) 

Ebbè, sì ! óghie : bi pigliu à paròlla. 
Bastianu (ritirendusi in fretta) 

A bidéccil... Ma, sopratuttu, un li dite 
nulla... Addio! 

(esce VastianuJ. 



SCENA II. 


Pedru-Paulu (s olu) 

S 

Chi razza d’òmmu ! È própriu antidelu- 
vianu I.. Avà, si, che i giuvanótti trem- 
manu davanti e dònne ! Basta chi ci parlinu 
una vòlta, per esseci subitu cumme cavulu 
e cu... Temme che Mariuccia un lu gra¬ 
disca! Buleria vede ancu quessa ! Cosa 
pò brammà di più a tintarella, ch’un n’ha 
squasi che i so dui mulini ! Bastianu è 
riccu, giovanu, rubustu e, per soprappiù, 
di custummi incurotti, nè biitore, nè ghiu, 
eatore, nè dunnaiólu, insomma una vestia 
rara, e da impagliassi o da cunservassi in 
un buccale ! No, No 1 è tróppu astuta a mió 
figliòla per fa di si sbagli : sà bè che, cu 
e so abitudine di lussu e d’infingherdagine, 
questu è appuntu u maritu chi li cunvene.’ 
{cntranu Mariuccia e Serena ) . 

SCENA III. 

Pedru-Paulu, Mariugcia e Serena 

Pedru-Paulu ( ridendu) 

Dunde venenu e mio girundone ? 

Serena 

Dau mercatu. 

Pedru-Paulu 

E cos’ete compra di vónu? 

Serena (mustrendu un pinghellu di merli) 
Po a to vocca savurit^ sti quatiru mer- 
lacconi. 

Pedru-Paulu ( ridendu ) 

Oh, un ci sputerete sopra mancu voi ! 

Serena ( ridendu) 

No, ch’è grazia di Dio ! 

Pedru-Paulu 

Sò grassi ? 

Serena 

Guerda ! pani di vutiru, e dic$nu man- 
ghiami, manghiami ! 




Pedru-Paulu ( ridendu) 

Faremmu l’obbedienza... Ma, per dammi 
un po’ più d’appidittu, bo a fa quattru 
passi. 

Serena 

Sì, finu au Gaffe d’a Ramazza cun l’altri 
puttacchioni, to cumpagni 1 

Pedru-Paulu (c. s.) 

Fórse... chi male c’è ? Un sò minca un 
frate per stammine in clausura; e, d’al¬ 
tronde, un dimmu mai male... che d’u 
próssimu. 

Serena (cun stizza) 

E ghiuoherai au to maladettu fcartè ? 

Pedru-Paulu 

Per passà u tempu... 

Serena 

E perdelu cu i to sòlli. 

Pedru-Paulu 

Un si jòca mai che una cunsummazione. . 
à vòlta. 





Serena 


Una a matina, e l’altra a sera : è a frebba 
cuntinua chi tomba l’ómmu. 

PedrvrPaulu 

Guadagnu sempre... squasi. 

Serena 

Au jócu un guadagnanu ma’ che i caf- 
fltteri. 

Pedru-Paulu (e’un gestu ) 

Sì, spessu chiodi di sta pòsta !.. Ma alò, 
flnimmula, chè, parlendu tróppu, mi pu- 
teria vene a pipiHa, e allora, in bece 
d’una, mi ci vulerebbeuu parecchie cun- 
summazione. 

Serena (stizzosa) 

Or bai, chè, ascultenduti, eo sentu e mió 
gudelle strescinoni 1 

Pedru-Paulu 

Primma d’andammine, una racumman- 
dazione : che i merli un sianu tròppu còtti ! 
sinnò, diventanu stecchi, ed eo un n’aghiu 
denti. / 

Serena (spazientita) 

Hai finitu ? 

« 

Pedru-Paulu ( andendusine ) 

Sì ! a bidécci 1... Minca tróppu còtti ! 

(esce Pedru-Paulu). 

SCEN4. IV. 

Mariuccia e Serena 

Serena 

E avà turnemmu au nòstra primmu dis* 
corsu. 

Mariuccia (pianu ) 

Sì, a Bignale. 

Serena (stizzosa) 

Un bedi ? Un senti ? 

Mariuccia (annuiata) 

Un sò nè guercia nè livogna. 

Serena 

Sorda sì, quaichi bòlta. 

Mariuccia (c.'s.) 

Gridate abbastanza I 

Serena 

Gridu perchè mi faci Parecchie d’u mer- 
chente. 

Mariuccia 

Cosa vulete ? 

Serena 

Un l’hai ancu intesa ? Se t’hai famme, 
manghia di quellu chi c’è in tavula, e un 
n’aspettà. e pitanze d’a to immaginazione, 
chi puteresti andattine in lettu au vughiu 
senza cena ! Ricòrdati a favula d’u cane 
chi cappio a cherne per Inombra... 

Mariuccia ( annuiata ) 

Mi la diciste tante vòlte t 
Serena 

Perchè mi frighie, e duveria frighie più 
a te. Cumrae ! hai, si pò di’ in manu, un 
maritucciu riccu e giovanu, tale da cun- 
tentà e primme Signore di Vastia, e tu, 
figliòla di pruprietarielli à sticchetta, e, 
per soprappiù, spendiosa, ne teni contu 
cumme d’e to ciavatte 1 Cos’è? Ti saresti 
messa in capu di spusà su spientatacciu 
di Michele? Fra te ed ellu fareste una velia 
coppia ! a famme cun l’appidittu insemme ! 

ah, ah, -ah ! Se ciò accade, cumpratevi 
ognuna un bellu curghinu, e stringhitevilu 
vè all’ore d’i pranzi ! ah, ah, ah ! 

Mariuccia 

Se un n’ha sòlli ellu, ne puss$de a che¬ 
rate a so vecchia zia, ch’u cunsidera 
cumme figliólu... 

Serena 

e chi lascerà u sòiu a qualch’ altru pa¬ 
rente lanciafamme, ch’a paesi un ne 
manca ! E redità sò cumme i mariti : scap* 
panu quanduli si core appressu. 

Mariuccia ( ridendu ) 

Ebbè, seguiteremmu uvòstru cunsigliu, 
aspettendu che stu maritu s’avanzi ; sinnó, 
è capace d’intanassi. 

Serena (ridendu cun rabia ) 

Se, per un passu ch’ellu face avanti, tu 
ne faci dui in daretu, un b’incuntrerete che 
in Sticchidardena I 

Mariuccia 

Mi pare che fin’ora un s’esternò cun 
nimmu... Qual è chi pò leghie ind’on 
libru chiosu ? 

Serena 

Per tutti fòra che per te, cieca vulun- 
taria, u so cére è spalancatu. 

Mariuccia 

Ma, in somma, un n’è mutu stu sciò 
Bastianu ; e quandu parla di caccia e di 
cani un la finisce mai! e un tròva uni 
parólla per me ! 

Serena 

No, perchè tu, c’a to eria f eda freda, li 
agghiecci in bocca a cunfldenza. 

Mariuccia (ridendu) 

Un so più cumme fa : s’eo li coru daretu, 
u maritu scappa, e, s’eo sto ferma, un 
n’ardisce avanzassi... 

Serena ( spazientita ) 

U più gran sordu è quellu ch’un bòle 
sente ! Se tu dòssi a Bastianu a centesima 
perte d’i surisi che t’hai per Michele, é un 
pezzu chi si saria dichiaratu ! 

Mariuccia 

E se avissi u sciò Bastianu a centesima 
perte d’u spiritu d’u so ammicu Michele, è 
un pezzu chi m’averia fattu suride... Ma 

cumme si pò esse allegri davanti a su lam¬ 
pione spentu ? 

Serena (ridendu cun rabìa) 

E tu accendilu, ch’un ti manca u fógu ! 

Mariuccia (ridendu) 

Ci vulerebbenu tutt’i fulminenti d’a Re¬ 
gìa, e fórse un basterianu perchè sopr’ a 
tre ne appiccia appena unu. 

Serena ( rabiosa ) 

Or baitine in frischiuli e ciarambelle ! In 
fine d’i conti, a vurlata serai tu. Saltendu 
da Vastianu a Michele, ti puterebbe ac¬ 
cade cumme a un certu summere, chi si 
ne mòrse di famme fra dui vori di fenu. 

Mariuccia (c, s.) 

Grazie d’a cumparazione ! 

Serena (c. s.) 

Accurtemmu u discorsu. 

Mariuecia 

Un.dumandu megliu. 

Serena 

0 ti pigli a Bastianu, o ti siccherai c’u 
to flore, perchè, ti la ripetu per l’ultima 

vòlta, noi simmu povari, e d’e spientate, 
i giovani muderai un sanu cosa, fanne... 
Ah, si I a sanu pur tróppu : e trettanu 
curarne i zitelli i so juculetti, servendusine 
un munientu, pòi lascendule merzì ind’on 
scórnu... Ci n’è tante di se curciarelle in 
Bastia, chi si pelanu Fócchj per avelli cri- 
duti ! e tante e tant’altre, oneste, educate 
e più travagliatore di te, chi si facenu u 
frescu, circhendu di scòpre qualchi maritu, 
e un bedenu vene nulla che a vecchiaia 
aggrinzila, scerpellosa e arabiata !... Bòli 
esse di queste ancu tu ? 

Mariuccia (ridendo) 

Dio mi ne scampi e liberi ! piuttóstu mi 
n’entru in cumbentu, perchè nimmu un 
bega a miò rabia e a mio scerpella ! 

Serena 

Refwjium peccatorum. 

Mariuceia (c. s.) 

Se mi parlate latinu, un bi póssu ris¬ 
ponde. 

Serena (andendusine cun rabia) 

Un rispondi mancu au Còrsu... Ma mi 

sò spulmunata abbastanza,. Addio! Chi è 

causa del suo mal pianga sé stesso. 

(esce Serena), 

SCENA V. 

Mariuccia, sola 

Mammà ha fórse ragione... Michele è 
un agellettu sopr’a frasca, graziosu e 
vispu, ma prontu a scappassine au minimu 
rumore , mentre Vastianu pòssu cunside- 
rallu già cumme in gabia. . È per questu 
ch’un mi do tanta primmura : quandu 
stringhie u visognu, un ci vóle tantu a 
pórghie a manu pe acchiappallu !... Di 
me è innammuratu cóttu, e ne diventa 
squasi ridiculu: un m’accorsi una vòlta 
au Favaie, chi si viìa l’ecqua induv’eo 
m’era lavate e mane ! E, bidendusi scu- 
pertu, diventò rossu cumm’on pivarone; 
e, per tutt’a jurnata, un n’eprì più bocca 
d’a vergogna !... Ah, questu è própriu un 
amore all’antica, cumme si ne tróvanu 
inde i libri lasciatici da caccarone 1 Pare 
che noi dònne fussimu allora l’iduli che 

tutti, becchj e zitelli, aduravanu ; e in 
òghie, ancu ne i valli, ci cappianu i giu- 
vanòtti per core ai vicchierini, ai pastizzi, 
à pippa e all’aricchióla »... Oh, perchèstu 
venedettu Vastianu un n’è un pocu più 
svegliu?. È cusì timidu, soprattuttu in 
presenza di Michele, eh’un sa più di’ che 
bon ghiornu e bòna nòtte !... Eppuru, un 
n’è sciòccu, e l’intesi una vòlta d’a miò 
stanza discore cun babà di letteratura e 
d’erte, cusì eloquente e spedita, ch’un mi 
paria più quellu ; e corsi ad assiguram- 
mine. Ma appena ellu mi vide, cumminciò 
a berbuttulà turnendu u lonzu di primma. 

{entra Cecca). 


SCEN4 VII. 

Cecca e Mariuccia 

Mariuccia (suridendu) 

« 

0 Cè, cosa ne dici ? Stu ricciulettu serà 
megliu fallu muntà o fallu scende ? 

Cecca ( ridendu) 

Segondu seguente : se sciò vòle compie 
di sturduli u sciò Bastianu, ogn’a tirassilu 

sopr’ all’ ócchj per dalli u curagiu di As¬ 
salta; ma trettendusi pòi d’u sciò Michele, 
chi crede inghiermà e dònne c’u sguerdu, 
cumme u serpu i rusignóli, cunvenerà 
scòpresi a fronte e mustralli faccia tòsta, 
perch’ ellu venga a ghiubedommine. 

Mariuccia (c. s.) 

Aghiu lettu che ai sfacciati piegenu e 
timide, e ai mansi e superbe. 

Cecca 

Sciò crede ai libri, un mucchiu di farzi- 
tai ! 

Mariuccia [c. s.) 

Cosa ne sai tu, nh’un sai leghie che 
ind’o piettu ? 

Cecca 

Fórse un sò stata au serbiziu d’un pueta, 
chi cantava i piegeri d’a campagna, e un 
n’escia mai dau so tufone, e ch’un lave¬ 
rebbe saputu distingue una suara da un 
prescu ! Ogn’a Adassi all’esperienza, e 
minca ae chiecchiare d’i chiarlattani. 

Mariuccia (c. s.) 

E cosa dice l’esperienza ? 




/ 

Cecca 

Che ogni simile cerca u so simile... Sciò 
guerdi i sposi d’inclinazione ; si summi- 
glianu cumme fratelli e surelle. 

Mariuccia (c. s.) 

A stu contu sarianu i sposi insemme 
spessii cumme pasta e ceei, mentre, per lu 
più, só cumme l’ecqua e u fògu. 

Cecca - 

Perchè un n’è l’amore chi face i matri¬ 
moni!, ma l’interessu. 

* Mariuccia ( suspirendu) 

A sò pur tróppu ! 

Cecca ( ridendu) 

Sciò è della chi soffia?.. Mi paria un 
mantaciu di ferale ! . Ma venimmu a noi : 
Quale vulemmu innammurà? 

. i* \ 

Mariuccia 

Un lu so: Bastianu è più riccu, e fórse 
più bravu , . 

Cecca 


Senza fórse. 

Mariuccia 

Ma Michele ha più spiritu, e mi pare 
che, cun ellu au vrecciu, eo faria più 
figura. 

Cecca 

U matrimoniu cambia i Santi sopr’ al¬ 
l’altare : Se, primma, s’adoranu i San 
Ghiorghi, s’acquista, dópu, pe i San Ghi' 
seppi una gran divuzione... E pòi, u sciò 
Michele è sbaiuccatu, e bive sopr’ a spe¬ 
ranza d’u testamentu d’a vecchia zia, chi 
lascerà fórse u sóiu a qualchi bacchittona 
cumme della... E, d’altronde, stu Mussiù 
è un’ anguilla pagiina chi bi squiglie di 
manu... 

Mariuccia 

Sicché mi cunsigli ? 

Cecca 

D’acchiappassi u sciò Bastianu ch’è più 
siguru e soprattuttu d’un ghiucà cusì a 
Ciccistà cun l’unu e cun l’altru : è u veru 
mezzu di mancalli tutt’ e dui. 

Mariuccia 

Cosa vóli? Stu Vastianudòrme sempre. 

4 

Cecca 

Di cosa sciò si lagna ? Di gamba sana ? 
Un maritu durmigliosu è un beru pane 
untu... 

Mariuccia ( ridendu ) 

Senza sale... 

Cecca ( ridendu) 
e senz’acetu asci. 

Mariuccia (c. s.) 

Ancu l’acetu, messu induve va, un n’è 
ingratu... Ma lascemmu e metafure! 
Credi tu ch’un pesi a una dònna di spiritu 
a cumpagnia d’un mammaluccu ? 

Cecca 

E piòli peserà quella d’un sgaiuffu, ch’ha 
sempre l’ócchj au pródanu, e li leghie in 
fronte i so più segreti penseri... Ma un 
bisogna pòi a crede che u sciò Bastianu 
sia ciecu nè guagliulu ! Chi sà ? Scrigna 
fórse l’ócchj per bedeci megliu, e, s’aghiu 
un cunsigliu a dà a Signuria, è d’un fidas- 
sine tróppu. 

Mariuccia 

Ti si’ accorta di qualcosa ? 

Sciò un bede che, quandu si tròva cun 
Signuria in presenza di Michele, i so òcchj 
diventanu pistòle, cumme per fulminallu?.. 
Oh, sciò si pigli, e presiu, a Bastianucciu, 
ch’è più dolce e più acchiappatoghiu ! 


Mariuccia (ridendu) 


Dunque u ricciulu, u feremmu scende. 
{Si face scende u ricciulu sopra’ all’òcchj) 

Cusì? 

Cecca (battendu e mane) 

Brava ! Quell’occhietti negri fra un ric¬ 
ciulu e l’altru ghiettanu faville, e infiam- 
meranu siguramente a curatella d’u sciò 
Bastianu. 

Mariuccia (c. s.) 

E pòi, in casu di visognu, saremmu in 
tempu a fallu rimuntà. 

Cecca (ridendu) 

Sciò è sempre indecisa ? Suspesa cumme 
a cascia di Maumettu ? 


Mariuccia ( c. s.) 


Manchendu unu, ogn’a pruvede. 

Cecca 

Gattiva pulitica : dui scherpi ind’ on 
pede, un si pò tene... Dópu maritata, un 
dicu... 

Mariuccia (seria) 

Allora deve vastà unusolu... Ma tira 
avanti I Chi roba metteremmu ? 

Cecca 

Quella che sciò ha indóssu cunvene a 
maraviglia. 

Mariuccia 
È un po’ scura. 

Cecca (ridendu) 

Appuntu ciò chi ci vóle pe un durmi- 
glione 1 

Mariuccia ( ridendu ) 

U ferà dòrme ancu di più. 

Cecca 

Chi male c’è ? Basta chi sia sveglia 
Signuria. 

Mariuccia 

Chi dòrme un piglia pesci. 

Cecca (ridendu ) 

Sì ; ma i pesci chi dórmenu, i piglia u 
piscadore. 

Mariuccia ( suridendu ) 

Ci attaccheremmu au cóllu un nastru 
rosciu. 

Cecca (maliziosa) 

Pe u sciò Michele, n’è ? 

Mariuccia (c. a.) 

Ancu per l’altru. 

Cecca ( ridendu) 

Pe spaventali ? 

Mariuccia (ridendu) 

È fórse un bòie ? 

Cecca (c. s.) 

Saria cumme dalli un pugnu nell’ócchj. 
Mariuccia (c s.) 

Duve hai studiatu l’effettu d’i culori? Da 
qualchi pittore fórse.? 

Cecca (c. s ) 

No ! au serbiziu d’una civetta, chi si ne 
intendia di più. 

Mariuccia (suridendu) 

Fiori ne metteremmu ? 

Cecca (c. s.) 

Dominine ! un bellu mazzulu di viulette.., 
Ghiustamente, ci ne purtò unu a lattaia di 
Cherdu. 


Mariuccia (c. s.) 

Allippatora 1 Averia fattu megliu a pur- 
tacci latte in bece d’ecquetta. 

Cecca (c. s ) 

Un n’è più l’usu in paesi cristiani ; e 
pare che ancu e vacche u facenu avà 
bell’e battizzatu. 

Mariuccia 

E stu vucchè, ci lu puneremmu in pettu ? 

Cecca (c. s ) 

S’intende ! accantu au córe, sicché, im- 
briacatu già dau prufummu, u galente 
cuntinui a imbriacassi d’a vista d’i fiori,., 
e di cosa ci stà sottu. 

Mariuccia (ridendu) 

Hai pròpriu manghiatu e forche in azzi- 
minu ! 

Cecca 

No, solu u córe d’a rondina, che a povara 
di mamma mi fece ingolle crudu una rea¬ 
tina a dighiunu... E imparai ancu a miò 
spese, ma quandu, per disgrazia, era tròppu 
vecchia per prufittanne .. Si ne jovi Si- 
gnuria, c’hè sempre a tempu. 

Mariuccia ( suridendu) 

Si prucurerà... Avale, dimmi tu, chi ne 
sai tante, se credi a Bastianu veramente 
innammuratu. 

Cecca 

È in bòna strada... Ma un bisogn’a fal¬ 
lila perde. 

Mariuccia 

Cammei 


Cecca 

C’u spauracchiu di qualchi rivale, perchè 
dellu è ombrosu, cumme tutt’i timidi... 

Mariuccia (ridendu) 

Ahù ! li ci vuleria tròppu a cambià 
strada ! E uji mullaccone, ne cunveni tu 
stessa. 

Cecca (seria) 

Sciò mi sappia capì : li còsta fatiga, sì, 
ogn’abitudine nova ; ma, una vói a cam¬ 
biata, è dificile fallu turnà all’antica, ap¬ 
punto perchè l’è penibile u cambiamento. 

Mariuccia (c. s ) 

Credu chè tu t’imbrogli ne u Macchia- 
vellu... Un’ altra osservazione : mi dici 
ch’ellu è già mezzu innammuratu. 

Cecca 

E u sustengu... Ma sciò si n’è accorta 
primroa di me. 

Mariuccia (c. s.) 

Per compie l’opera, u più semplice è 
dunque di persiste ne a mio cundotta. 

Cecca 

No, sciò vede ! Fin’ ora un n’è fórse che 
un capricciu. Perchè diventi un amore 
seriu, una passione matrimuniale, ogn’a 
prucede altrimente. 

Mariuccia 

Cumme ? 

Cecca 

Un si mostri più cusì vulubile — sciò un 

si ne offendi, u dicu pe u so vè — una vera 
farfalla, firmendusi ora a Michele, ora a 
Bastianu, ora... 

Mariuccia (ridendu) 

Mi vastanu dui. 

Cecca 

Ci n’è unu di tróppu... Ogn’a fissassi in 
unu solu, e persuadeli ch’è per sempre. 
Dópu u matrimoniu si torna a bive da, far- 
falla... 

Mariuccia 

No, ti dicu : a dònna maritata un n’è più 
libera d’e so azzione. 

Cecca 

C’u tempu, sciò si ne furmerà un’altra 
idea. 

Mariuccia ( vivamente ) 

Mai ! 

Cecca 

Allora sciò un ne cunnosce tante, chi si 
maritanuappuntu per esse libare?.. E pòi, 
sciò vede, u maritu, primma tuttu fogu, 
diventa, dòpu, più fredu che ghiecciu, e, 
tandu a povara moglie intrighinita è spessu 

G 

fortunatissima d’avè un galentinu eh a 1 is- 
calli... 

Mariuccia ( offesa ) 

Mi maravigliu ! 

Cecca 

Un ne parlemmu più, perchè, d’altronde, 
un simmu ancu a sti passi. 

(guerdendu d’a finestra) 

Ma cosa vegu ! U so vabà c’u sciò Mi¬ 
chele. 

Mariuccia ( vivamente) 

Benenu in casa ? 

Cecca 

Credei di si. 

Mariuccia (c. s.) 

Prestu femmuci muntà u ricciulettu, e 
mettimmuci u fruscettu ro^su. 

Cecca ( ridendo ) 

Per fa qualchi rivuluzione, n’è ? 

Mariuccia ( ridendo) 

Fórse ; e ingonfiami un pocu u polisson. 
Cecca (c. s.) 

Una d’e vele dill’amore. 

Mariuccia (c. s.) 

E duve só l’altre ? 

Cecca (tucchenduli u scnu) 

Qui... Ma sciò l’ha abbastanza ingun- 
fiate ! 

(entra Pedru-Paulu). 


SCENA VII. 

E Precedente e Pedru-Paulu 

Mariuceia (pianu a Cecca) 

È solu ! 

Cecca (pianu a Mariuccia) 

L’altru si n’è andatu. 

Pedru-Paulu (a Cecca ) 

Ti si vede per tuttu fóra che in cucina ! 
Cecca 

M’ha chiamatu a padrona. 

Pedru-Paulu ( ridendu) 

Ed è fórse ella chi ti disse d’andà stam - 
mane a bede a rivista dill’artiglieria ? 



- 36 - 

Cecca 

Bidendu u mondu core da sa perte, sò 
corsa anch’eo. 

Pedru-Paulu (c. s.) 

E pòi a nòstra serba signorasi ne turno 
in tramioay leghiendu u so giurnale ! 

Cecca 

Avia persu un po’ di tempu, e pe acqui- 
stallu, spesi dui sólii di vettura... 

Pedru-Paulu 

d’a nòstra stacca ! u ritruveremmu ind’o 
contu... E cosa studiavi ind’o giurnale'? 
A cucina, o a pulitica, un’ altra cucina, 
ch’un n’ingrassa, però, che i galiòtti ? 

Cecca 

Eo un so leghie. Era un giurnale vec- 
chiu, chi mi dede a Signurina per invòlge 
u sale... 

Pedru-Paulu (ridendu) 

Un ci ne serà mai statu tantu... E ava 
torna ae to cazzaròle 1 

(esce Cecca). 

SCENA Vili. 

Pedru-Paulu e Mariuccia 
Pedru-Paulu 

Bastianu sera qui a mumenti. 

Mariuccia (facendusi scende u ricciulu 
e levendusi u nastra rossu) 

Percosa ? 

Ptdru-Paulu (ridendu) 

Se tu l’induvini, ti do unanellu,... minca 
quellu d’u mólu, sai, chi pesa tróppu, ma 
un anellucciu elegante, cumme u deside- 
ranu e zitelle. 

Mariuccia 

Un capiscu. 

Pedru-Paulu ( maliziosa) 

Un póssu parla più chiaru, chi prum- 
misi d’un di’ nulla... Ma certe cose, e 
dònne e capiscenu di volu. 

(mustrendu u ricciulu scesu di Mariuccia) 

Perchè stu tendone scesu ? Pari una 
Medelena. 

Mariuccia 

È a mòda di Parigi. 

Pedru-Paulu ( ridcndu) 

È abbastanza sciòcca... I giovani un sò 
scrizzule nè pettiró per lasciassi piglià dae 
civette. 

Mariuccia 

Di certe cose, l’ómrai si ne intendenu 
pocu. 

Pedru-Paulu 

E boi nulla d’u tuttu... Cridete attirà e 
jente cun si vovocciuli e, imbece, e spa¬ 
ventate. 

(i torna Cecca). 


SCENA. IX. 

I Precedenti e Cecca 

a 

Cecca (a Pedru-Paulu) 

C’è u sciò Michele chi bramma pàrlalli. 

Pedru-Paulu I surpresu) 

Se ci simmu lasciati pocu fa ! 

Cecca 


Imbèl! dice ch’ha primmura di vedelu. 

Pedru-Paulu (a Cecca) 

Fallu passa. 

(esce Cecca, e Mariuccia si face rimuntà 
u ricciulu ). 


SCENA X. 

Pedru-Paulu e Mariuccia 

Pedru-Paulu (guerdendu u ricciulu 
di Mariuccia) 

Un altru cambiamenti! di scena! Perchè? 

Mariuccia 

È per segue u vòstru cunsigliu. 

Pedru-Paulu 
Eo un cunsigliai nulla. 

Ma riuccia 

Pariate pocu cuntentu d’a mio capilla- 
tura. 

Pedru-Paulu 

Mariù, Mariù ! guerda d’un diventi anca 

tu una d’e tante scimmie chi si mostranu 
p’e piezze di Vastia... Di queste, sai, 
ognunu si ne diverte fòra : ma in casa 
sòia un le vramma nisunu. 

(entra Michele). 


SCENA XI. 

I Precedenti e Michele 

Michele (a Mariuccia) 

Scusate, Signurina, s’eo vengu a inte* 
rompe a vòstra cunversazione... 

Pedru-Paulu ( ridendu ) 

interessantissima... Ma un ci manche- 
ranu l’occasione... di ripiglialla. 

Mariuccia (o Michele ) 

Ete qualcosa a di’ a babà : mi ritira. 
Michele 

State pura, ch’un c’è nulla di segretu. 
Pedru-Paulu (annuiatu, a Michele) 

Qualchi nuvità? 

Michele (a Pedru-Paulu) 

Appena vi lasciai, mi venne una lettara 
d’o paese, chi m’óbliga a perte subita : è 
gravemente ammalata zia... 

Pedru-Paulu ( maliziosu ) 

E fece testamentu ? 

Michele 

Da un pezzu in miò favore. 

Pedru-Paulu (c. s.) 

Allora perti subitu, ch’un lapreghinu di 
qualchi codicillu !... È un genere di litte- 
ratura assai cultivatu dai muntagnóli... 

Michele ( suridendu ) 
e dai pieghinchi. 

Pedru-Paulu 

Sì ; ma ci riescimmu menu, salvu, però, 
qualch’ eccezzione... 

Mariuccia (a Michele) 

È malata a vòstra zia ! Mi ne dispiege 
assai : cusì brava Signora ! 

Michele 

Per me una mamma. 

(entranu Serena e Bastianu ) 

7 

SCENA XII. 

I Precedenti e Serena cun Bastianu 

Serena 

Una velia cumpagnia 1... 

Michele (a Serena) 

che boi renderete più bella c’a vòstra pre¬ 
senza. 

Serena (suridenclu a Michele) 
Allippatore ! 

Pedru-Paulu (a Serena) 

Michele vense a annunziacci a so par¬ 
tenza impruvisa p’o paese. 

Serena 

Qualchi gattiva nutizia ? 

Michele 

Pur tróppu ! Sta male zia. 

Pedru-Paulu ( maliziosii) 

Centu mila franchi chi cascheranu fórse 
in manu a su povaru figliólu ! 

Michele 

Una vecchia chi m’ha allevati!, perchè 
mamma, a cunnobbi appena : mòrse 
quand’e’ avia quattr’anni. 

Serena 

E quanti ne ha a vòstra zia ? 

Michele 

Core l’ottant’ anni. 

Serena 

Allora u so casu è disperatu. 

Michele 
U temmu pur tróppu ! 

Pedru-Paulu (pianu a Serena) 

E u spera. 

Mariuceia (a Michele) 
Pigliemmu tutti perte au vòstra dulore. 

Michele (a Mariuccia, vivamente) 

A vòstra simpatia m’è cara assai ! 

iBastiamo (cun dispettu) 

E a nòstra ? 

Michele 

Preziosa... Ma quella di Madamigella 
m’è più dolce. 



Perchè ? 

Bastianu (c. s.) 


Michele 

Perchè inaspettata. 

Mariuccia 

Eo un pòssu che interessammi vivamente 
all’amici di casa. 

Pedru-Paulu (cun dispettu, ridendu) 

Ma bravi ! un bi cridia cusi fòrti ne u 
cumplimentimme ! 

Bastianu (pianu) 

Eo ci facciu una velia figura ! 

Mariuccia 

U meo un n’è cumplimentu. 

Pedru-Paulu (c. s.) 

E cosa? 

Mariuccia 

A semplice verità, dittata dau còre. 

Michele (cun fógu) 

Madamigella, oh, quantu vi ne sò gratu ! 
Pedru-Paulu (cun dispetlu a Michele) 
Pare che u casu d’a to zia un sia cusì 






- 45 - 

urgente, poiché perdi qui u tempu in cu- 
gliunerie ! 

Michele [a Mariuccia) 

Madammigella, voi site a iniò scusa : 
sentenduvi discore, mi scurdai, in fatti, a 
disgrazia chi mi minaccia... Bi lasciu, e, 
se n’ete tempu, pregate per zia... e per me. 

Mariuccia (vivamente ) 

Di tutt’ u cére 1 

Michele ( andendusine) 

Grazie !.. Addio ! 

(esce Michele ). 


SCENA XIII. 

I Precedenti, menu Michele 


Mariuccia 

È un bravu giovanu. 

Pedru-Paulu 

A stonde... Sò siguru che, primma 
d’esse fòra, un pensa più a noi. 

Mariuccia 


È cusì scurdaghiólu ? 

Pedru-Paulu 

Una girivegula... Già! a mamma era 
francese. 

Serena 

L’ómmi chi parlanu tantu un cunclu- 
denu nulla. 

Mariuccia (guerdendu Vastianu) 

E quelli chi parlanu pocu o minca? 

Pedru-Paulu 
Spessu pensanu assai. 

Mariuccia (c. s.) 

Chi lu sa ? 

Bastianu ( decisu) 

A so eo, chi, mentre discuriate, feci un 
mondu di riflessione. 

Mariuccia 
Si pò sapè quale ? 

Bastianu (interdettu) 

Certamente... Ma... ma... 

Mariuccia (pianu a Serena) 

Chi’ mblemblè ! 

bastianu (a Mariuccia) 

Ma un le vógliu esterna che ai vòstri 
genitori. 

Mariuccia 

Perchè ? 

Bastianu 

Perchè più capaci d’apprezzalle. 
Mariuccia (stizzita) 

Grazie ! 

Bastianu (a Mariuccia) 

Un credu offendevi dicendu che elli, c’a 
so esperienza, si renderanu megliu contu 
d’i mio penseri. 

Mariuccia 

Só questi dunque assai cumplicati ? 

Bastianu 

Semplicissimi. 

Mariuccia 

E allora? 

Bastianu 

E allora... parlemmu d’altru ! 

Pedru-Paulu 

Qui c’è un malintesu ; u miglior mezzu 
di fallu spari è di spiigassi francamente, 
e subitu. 

Bastianu (a Pedru-Paulu) 

Ci tenite ? 

Pedru-Paulu 

Assai. 

Bastianu (a Serena) 

E boi, Signora 1 

Serena 

Sì! 

Bastianu (a Mariuccia ) 

E Madammigella? 

Mariuccia 
Eo più di tutti. 

Bastianu 

Ebbè, sentite ! 

(a Mariuccia) 

Eo qui bensì cun l’idea di dummandabbi 
in matrimoniu — era una cosa cumbinata 
c’u sciò Pedru-Paulu. 

Pedru-Paulu ( suridendu) 

E persiste a cumbinazione... 

Bastianu 

B’ingannate... Guerdendu, pocu fa, a 
vòstra figliòla, e sentendula discore, mi 
scese cumme un belu dall’òcchj .. 

Serena (vivamente) 

Spiigatevi ! 

bastianu ( ironicu) 

e m’accorsi che a simpatia d’una giovana 
di spiritu, cumme a Signora Mariuccia, 
un n’era, nè putia esse per me, povaru 
scióccu. 

Mariuccia ( vivamente) 

Ah, per esempiu ! 

Bastianu (a Mariuccia) 

Scióccu o’mblemblè, cumme u diciste 
pianu à vòstra mamma, è tutt’ unu. 

Serena 

Ete capitu male. 

Bastianu 

Dica di no Madammigclla !.. Ma un fu 
questu solu chi m’aperse l’occhj, e sarebbe 

8 

tròppu longu e penibile per me, e fórse per 
boi, un’ intera spiigazione ; sicché, sen- 
z’agghiunghie altru, bi dicu addio. 

Pedru-Paulu 

Ma... 

Rastianu (a Pedru-Paulu) 

Ci spiigheremmu insemme più terdi... 
Addio ! 

(esce Vastianu). 


SCENA XIV. 

I Precedenti menu Bastianu 

Pedru-Paulu (furiosa, a Mariuccia) 

0 civittaccia maladetta! Eccu cos’hai 
guadantu cu e to scimmiótterie ! 

Mariuccia 
Eo un feci nulla... 

Pedru-Paulu 
Sì, nulla di vè ! 

Serena 

Alò, che u male un n’è pòi cusì grende ! 

Pedru-Paulu (a Serena) 

Ci metti a to lingua ancu tu ? Simmu 
spicci! 

Serena 

CJn si dicerebbe ch’ella t’ammazzò babu 
e mamma ! Cos’ha fattu ? 

Pedru-Paulu ( rabiosu) 

Nunda ! Un mi la cantate tutt’ e duie, e 
mio velie curnacchie ?.. Bastianu vene a 
dummandalla in matrimoniu... 

Mariuccia ( vivamente) 

Cosa ne sapia eo ? 

Pedru-Paulu 

ed ella un n’ha ócchj e parólle che pe u so 
rivale ! enzi, a sola parólla ch’ha pe u fu¬ 
turo sposu è un’ inghiulia ! 

Mariuccia 

Ma,. . 

Pedru-Paulu 

Zitta, o muccigò ! L’intesi eo stessu cu 
e miò arecchie... U male iè che, c’a tóia, 
faci a miò disgrazia. 

Serena ( imbisistita) 

Curarne, cumme? 

Pedru-Paulu 

A saperete più terdi... Bi dicu solu che, 
se a cosa s’incammina male, è questa 
l’ultima vòlta che bo’ mi videte. 

Serena ( spaventata ) 

0 Matónna ! Spiegati, fratellu. 

Pedru-Paulu (pianu a Serena) 

Un ti spaventi 1 

Mariuccia (a Pedru-Paulu, cummóssa) 
Oh, perchè un mi la diciste primma ? Eo 
un putia induvinà... 

Serena (a Pedru-Paulu) 

Ma qual’è a disgrazia chi ci minaccia ! 
Pedru-Paulu (pianu) 

Un so cosa dilli. 

(entra Michele). 

SCENA XV. 

I Precedenti e Michele 


Pedru-Paulu ( dispettosu , a Michele) 

Si’ già di ritornu ? 

Michele 

Un n’occore più ch’eo perti : m’annun- 
zianu per dispaccia, ch’è mòrta zia las- 
cendu u sòiu ai povari, e scurdendusi chi 
sò povaru anch’eo. 

Pedru-Paulu ( ironicu) 

Ti lasciò, però, l’istruzzione, ch’è una 
ricchezza 

Michele (stizxosu) 

L’istruzzione un serverà che a rendemi 
più mischinu. A zappa, a lesina, l’agu o u 
pianellu danu un pezzu di pane, o viancu 
o negru ; ma u grecu e u latinu un danu 
ma’ che pretensione, e questa un n’ingrassò 
mai nisunu. 

Pedru-Paulu (c. s.) 

Chi t’impedisce di fatti zappaghiólu ? 
Tantu, ci n’è carestia ! 

Michele 

Sì, ghimberemmu u spimi a trent’ anni ! 
Un póssu mancu più fammi suliatu... Un 
mi resta ch’ona speranza... 

Pcdru-Paulu 

Quale ? 

Michele 

Bastianu vòle andassine in America. 

Pedru-Paulu (surpresu) 

Chi ti l’ha dettu ? 

Michele 

Ellu stessu pocu fa, primma ch’eo rice- 
vissi u dispacciu. 

Pedru-Paulu 

E allora ? 

Michele 

Se cunsente a pagammi u vieghiu, pertu 
anch’eo ; ed ellu, ch’è cusì scrupulosu, un 
pò che guadagnà a avemmi per cumpagnu 
d ’on paese duve u mondu è di chi si lu 

piglia. E appuntu vensi a pregabbi d’un 
piegere... 

Pedru-Paulu 

Di cosa ? 

Michele 

D una racummandazione per Bastianu, 
chi bi stimma tantu, e un bi pò ricusà, 
nunda. 

Pedru-Paulu 

Tu stessu a rendisti impussibile. 

Michele 

Cumme ? 

Pedru-Paulu 

Un sai perchè si ne perte Vastianu ? 

Michele 

Eo no. 

Pedru-Paulu 

Perchè ti crede u so rivale furtunatu. 

Michele 

Pussibile ! è dunque innammuratu d’a 
Sjgnurina ? 

Pedru-Paulu 

Era ; e bidenduti fa cun ella u galentinu 
piglio a mosca, e.. . 

Michele (vivamente) 

Coru subitu a dissincerallu... Ma, se un 
perte ellu, un pertu manch’eo ; e tandu chi 
pesci si piglia ? 

Pedru-Paulu 

Bai sempre! L’impurtente è di rag- 
ghiustà su matrimoniu : ricchi noi, a te un 
mancherà u creditu, cioè u tempu di pru- 
vede a una pusizione. 

Michele ( abbiendusi) 

Ci vo in quattru salti. 

(S’alluntana Michele rapidamente) 
Pedru-Paulu (a Mariuccia) 
Guerda cumme fughie ! E tu chi speravi 
acchiappallu! 

Mariuccia ( andendusine , rabiosa) 

Un bógliu più sentene discore. 

(esce Mariuccia, e scende u tendone). 


Fine dill’Attu I. 





-A.TTTX IX. 


SCENA I. 

Pedru-Paulu e Serena 


Serena (cun ansietà) 

Ava dimmi u to segretu. 

Pedru-Paulu ( straseculatu) 

Chi segretu ? 

Serena 

Un parlasti d’una disgrazia imminente ? 
Pedru-Paulu ( ridendu) 

E ci hai cridutu !.. Eppuru, ti feci l’oc¬ 
chiata, e ti dissi ancu all’arecchia d’un 
spaventatti. Fu una finzione per decide 
Mariuccia au matrimoniu. 

Serena (stizzosa) 

E mi dai di sti santavugli ! 

Pedru-Paulu 

CJn ne parlemmu più!... Ma mi dici 
perchè a nòstra scimmeria di figliòla si 
face tantu prega per pigliassi un bellu 
mantu !... 

Serena 

Cosa vóli ? ae zitelle un piegenu i gio¬ 
vani vecchj ; e stu venedettu Vastianu un 
n’ha ma’ che trent’anni, ma pare chi 
n’abbia più di sessanta. 

Pedru-Paulu 

In fondu in fondu, è più becchiu Michele, 
ch’un crede a nunda e a nisunu, mancu a 
sè stessu. 

Serena 

Serà ; ma un pare : ha sempre u mele in 
bocca... 

Pedru-Paulu 

e u fele in córe, cumme tutti Pincreduli. 

Serena 

Dunque un n’ha più risórse ? 

Pedru-Paulu} 

Li ne resta una : quella d’impiccassi. 

Serena 

E curarne cam pava ? 

Pedru-Paulu 

Cun quellu chi li mandava a zia : for¬ 
magli e pistuccine. 

Serena 

E perchè un li lasciò nunda ? 

Pedru-Paulu 

Cosa ne so eo?... Fórse perchè dellu 
parlava publicamente di sta successione, 
e s’indebitava sopra. I più corei seranu 
l’usurai chi li prestornu sòlli a zia mòrta. 

Serena 

Sò pròpriu da cumpienghie si struzzini !.. 
Mi dispiege d’u povaru Michele. 

Pedru-Paulu 

Ancu a me ; ma un póssu pienghie. 

Serena 

È un bravu figliulacciu, e cun noi si 
cundusse vè. 

Pedru-Paulu 

Abbastanza, benché, senza vulellu, ci 
abbia messu inde’ guai. 

Serena 

Putia finghiesi riccu, e compie d’ingher- 
buglià a Mariuccia... 

Pedru-Paulu 

Era difìcile, perchè u paese d’a zia un 
n’è luntanu, e un ci sarebbenu mancati 
l’avisi d’a carità pilosa per epreci l’ócchj. 
Ma un n’ha mancu tentatu d’ingannacci, 
e u stimmu per questu. 

Serena 

Sò sigura chi batterà mane e pedi per 
noi. 


Pedru-Paulu 

Moltu più chi c’è interessatu anch’ellu... 
Riescerà?... Induvinala, grillul... In ogni 
casu, Bastianu resterà in Bastia. 

Serena 

E quantu a di’ chi turnerà a Mariuccia. 
Pedru-Paulu 

Fórse .. Basta ch’ella un l’alluntani di 

nòvu cun qualchi scimmizia,,. È cuai vu- 
lubile ! 

Serena 

Vulubile, no ! 

Pedru-Paulu 
Peghiu allora : civetta? 

Serena 

Nemmenu. 


Pedru-Paulu 

E cosa ? 

Serena 

Bagiana, cumme squasi tutt’e vardasce. 

Pedru-Paulu 

Pòi di’ tutt’ e dònne, ch’e vecchie sò 
spessu peghiu d’e giovane. 

Serena 

E l’ómmi ninte ? Un c’è ch’a bede cum- 
tn elli si mettenu in frustu per acquista u 
diritìu di appiccigassi un pezzu di fruscettu 
all’occhiellu !... Ma turnemmu a Ma¬ 
riuccia : ella vuleria vedesi a latu un 
cumpagnu elegante, un uffizialettu, per 
esempiu, escitu frescu frescu d’a scóla 


I 

militare, o, in mancanza di questu, qualchi 
giovanu arditu chi facissi sunà i tacchi 
merchiendu... 

Pedru-Paulu ( ridendu ) 
e ancu e Ugnate sopra e spalle d’a mu¬ 
glierà. 

Serena ( ridendu) 

No, ch’un m’è più l’usu fra i Signori. 
Pedru-Paulu (c. s.) 

Turnerà, se persistenti e dònne a bulecci 
ruba i calzoni. 

[entra Michele). 


SCENA II. 

I Precedenti e Michele 
Michele 

Or bidete indue si ficcanu l’imbidia e a 
gattivezza 1 U dispacciu era falsu in perte : 
muri zia lascendumi u sóiu. 

Pedru-Paulu 
Ne si’ própriu siguru ? 

Michele (purghienduli una Iettar a) 

Eccuci a lettera d’u nutaru chi ricevi u 
testamenti!. 

Pedru-Paulu (dópu avella letta) 

Un c’è più dubii... Ti ne felicitemmu. 

Serena 

Di tutt’u córe. 

Michele 

Grazie ! e un mi scórdu che, quand’ eo 
cridia d’annigammi, boi fusti i soli a pór- 
ghiemi a manu. 

Pedru-Paulu ( suridendu) 

Era un pocu interessatu u nóstru ser- 
biziu. Ma ti l’averiamu resu ancu di vada. 

Michele 

A credu... L’ópera è principiata : Bas- 
tianu resta in Bastia... A vógliu compie. 

Serena 

In chi manera ? 

Michele 

S’eo mi maritu c’un’altra, un n’averà 
più timore, n’è? 

Pedru-Paulu ( ridendu) 

No, certamente, ch’un simmu minca in 
Tui*chia... Ma sta moglie l’hai pròpriu in 
stacca ? 

Michele 

Squasi. 

{entra Marivxcia). 


SCENA III. 

I Precedenti e Mariuccia 

Michele (a Mariuceia) 

Madammigella, ch’eo vi dia una nutizia : 
è mòrta zia... 

Pedru-Paulu 

lascenduli quellu che nimmu si pò strescinà 
all’altra mondu ; u sacchettu. 

Mariuccia (a Michele) 

So quantu teniate a sa vrava signora, e 
pigliu perte à vòstra disgrazia... Ma vi 
felicitu, nell’istessu tempu, diU’ultima pròva 
d’amore che riceviste da ella. 

Pedru-Paulu 

Dolce cunditu d’amaru, cumme tutt’e 
pitanze d’a vita ! 

Michele (a Mariuccia) 

Bi ringrazili, Signuriua, d’e vòstre vòne 
paròlle. A furtuna m’è grata soprattuttu 
perchè mi dà l’indipendenza. Primma, eo 
era povaru e senza pusizione, e un putia 
pensà a accasammi, assuciendu à mio mi¬ 
seria moglie e fìglióli. Ma avale che per me 
si cambiò a sòrte, mi scelsi una cumpagna, 
ed è questa a segonda nutizia ch’e’ parti- 
cipu all’amici, certu e siguru ch’elli ne 
guderanu... 

Mariuccia ( vivamente ) 

Quant’e boi stessu... 

Pedru-Paulu (ironica) 

Squasi. 

Michele 

A miò sposa un n’è ricca... 

Serena 

Alla bon’ora ! Tanti e tanti un cercanu 
ne a moglie che i dinè !... 


10 

Pedru-Paulu (suridcndu) 
L’amore, senz’ a furtuna, mòre presta di 
famme. 

Michele 

E a furtuna, senza l’amore, di rabbia... 
Eo mi circai una dunnuccia di casa, chi 
m’accresca a ricchezza, o almenu a cun- 
servi e mi la rendi più grata. 

Pedru-Paulu 

Bravu ! tu almenu t’insaviisci c’a fur¬ 
tuna, mentre i più ne perdenu a zucca... 
E sta signora, a cunniscimmu noi ? 

Michele 

Benissimu, Madammigella Mariuccia so¬ 
prattutto . 

Mariuccia (pianu a Serena ) 

S’eo fussi quella ! 

Serena [pianu a Mariuccia ) 

Zitta, scimmò ! 

(entra Cecca). 






SCENA IV. 

I Precedenti e Cecca 


Cecca (a Pedru-Paulu ) 

C’è u sciò Bastianu... 

Pedru-Paulu (vivamente a Cecca) 
Chi passi ! 

(esce Cecca). . 


SCENA V. 

I Precedenti, menu Cecca 

Michele (pianu a Pedru-Paulu) 

È statu di parólla. 

(fòrte) 

Eo mi ritiru. 

Serena 

Perchè? Un credu che bo’guastitenulla. 

Michelo 

E te ragione... È fórse vè ch’eo resti. 

(entra Vastianu). 


SCENA VI. 

I Precedenti e Bastianu 

Pedru-Paulu, (curendu primmurosu 
incontru a Bo.stid7iu) 

Felicissimi di rivedevi ! 

Bastianu (guerdendu Mariuccia) 

Tutti? 

Pedru-Paulu 

Certamente. 

Bastianu (c. s. piana) 

Un mi pare. 

Pedru-Paulu 
Un ci cridete ? 

bastianu (suridendu) 

Credu a chi mi la dice. 




Pedru-Paulu ( ridendu ) 

Allora cantemmulila tutti. 

(a Mariuccia) 

Tu p’a primma. 

Mariuccia (a Pedru-Paulu) 

Cosa piege a boi, un deve piege anca 
me? 

Bastianu [piami) 

Rispósta in furchetta I 

Pedru-Paulu 

Un parlu d’a mio sposa, chi forma cun 
me una sola persona. 

Serena ( suridendu) 

Minca sempre !... Ma in questu, si. 

Pedru-Paulu 

In tuttu. 

Serena (ridendu) 

E per ciò che quand’ e’ ti parlu di fammi 
una roba,... 

Pedru-Paulu ( ridendu) 

eo mi facciu una flacchina... Un si’ cun- 
tenta?.. Inquantu pòi a Michele, ellu 

Stimma tantu u so ammicu Vastianu, chi 
saria falli inghiulia a interugallu... 

Michele 

E una pròva di stimma li la do subitu 
preghendulu di servemi per testimoniu... 
Mi maritu... 

Bastianu ( surpresu ) 

Ti mariti I 

Michele 

Siguru ! e appuntu eo l’annunziava a sti 
signori, quandu tu entrasti. 

Mariuccia (pianu a Serena) 

State a bede u colpu di scena ! 

Serena (pianu a Mariuccia ) 

Zitta ! 

Bastianu ( interdetta ) 

Si pò sapè u nomme d’a sposa? 

Michele 

E cumme!.. Ella un n’èricca, nè nobile, 
ma di fammiglia onesta ; e s’eo un fussi 
statu cusì povaru, è un pezzu chi mi 
l’averia pigliata. 

Bastianu 

Si cambiò dunque a to furtuna ? 





Pcdru-Paulu 

Un lu sapete? È mòrta a zia. Mors tua, 
vita mea. 

Michele ( ridendo ) 

Un mi parlate latinu, perchè dau cul- 
legiu in pòi m’imbrugliai cun ellu ; e credu, 
enzi, ch’un simmu mai stati tantu d’ac- 
còrdu insemme. 

Bastianu ( impaziente) 

E a sposa, a cunnoscu eo ? 

Michele 

Ci credu 1 fórse più di me. Ecc’ u so ri- 
trettu : ócchj neri e capelli viondi... Un la 
ricunnosci jà? 

Mariuccia (pianu a Serena) 

Un c’è più dubbii : sò eo. 

Bastianu (c. s.) 

Or dicci u so nomme ! 

Michele 

Un nomme córsu : Annadea. 

Mariuccia (pianu) 

Sò mòrta. 

Bastianu (a Michele) 

Quale ? 

Michele 

A to cugina. 

Bastianu (a Mariuccia) 

Ma cos’ avete, Madammigella, chi cam¬ 
biate di culore? 

Mariuccia ( interdetta) 

A mio sòlita micrania. 

Bastianu ( ironicu) 

Fórse l’emuzione. 

Uariuccia (rimettendusi, vivamente) 

Certu, ch’eo un sò indiferente à furtuna 
d’a mió cara Annadea, una cumpagna di 
scòla... 

Bastianu (c. s.) 

Un bi freguentavate tantu ! 

Mariuccia 

No, ch’ella amma a sulitudine... 

Michele 


bera. 

Mariuccia 

Ma a mio amicizia cumme a sòia, speru, 
è rimasta l’istessa. 

Michele (suridendu) 

Oh, quand’ ella serà a miò moglie, e che 
bo’ averete prestu u vòstru vellu maritu, 
turnerete e cumpagne di primma !... E avà 
chi riempii versu l’amici u miò duvere, 
permettitemi di andà a riempierle un altru 
pressu a miò futura sposa. 

Serena 

È tróppujusta. 

Bastianu (a Michele) 

Eo t’accumpagnu. 

Pcdru-Paulu (a Bastianu) 

Ci lasciate cusì prestu ? 

Serena (a Bastianu) 

È pròpiu una visita di cerimonie a vòstra! 

Bastianu (guerdendu Mariuccia ) 

Un c’è nulla di più cuntrariu à micrania 
che a cunversazione. 

Serena (ridendu) 

Tutt’ all’oppostu : a pena in capu si gue- 
risce parlendu... 

Pcdru-Paulu ( ridcndu ) 

e manghiendu, quella d’e dònne soprat¬ 
tutto. 

Mariuccia (vivamente) 

A mea e già passata. 

Bastianu 

Puteriaturnà... Ci rivideremmu più terdi. 

Pedru-Paulu 

Quandu ? 

Bastianu ( imbarazzati**) 

Prestu. 

Pedru-Paulu 

Peni ! Dummane è a festa di Serena, e 
b’imbitu tutt’e dui a cullazione... 

Bastianu (c. s .) 

Dummane un pòssu... 

Serena (sundendu ) 

Ricuserete di piglia perte à mio festa ? 
Site tròppu galente. 

Michele 

L’amicu Vastianu, ch’è u specchiu d’ogni 
gherbatezza, un ricuserà l’imbitu di cusì 
brava Signora. 

Bastianu (c. s.) 

Ma... 

Pedru-Paulu 

Chi tanti ma ! un ci farete st’affrontu. 

Bastianu 

Poiché insistite tantu, accettu. 

Serena 

Bi aspettemmu a dece ore tutt’ e dui. 

Michele 

È detta. 

Bastianu ( andendusine) 

A bidécci ! 

(escenu Michele e Bastianu). 


SCENA VII. 

Pedru-Paulu, Serena e Mariuccia 

Pedru-Paulu (furiosu a Mariuccia) 

E duie ! Ae tre, faremmu una croce. 

Mariuccia 
Cos’ aghiu fattu ? 









Pedru-Paulu. 

Una d’e to sòlite... Sai quanta pena s’è 
avutu a calma i suspetti di Vastianu ; e 
quand’ellu torna squasi quelludi primma, 
tu l’indispettisci di nóvu cu e to civetterie ! 
Uai dunque juratu di metteci à dispera¬ 
zione ? 

Mariuccia 

Un serà mancu permessu d’avè a pena 
in capu ! 

Pedru-Paulu 

Sì, una martellata in tupezzu, chi ti 
désti tu stessa ! 

Serena 

Alò, basta, ch’ella un n’è scemma, e ca¬ 
pisce à primma I 

Pedru-Paulu 

Pare di no, poiché ci torna... Sangue 
d un Turcu ! un ci seria da perdene u 
cristianesimu ?. Li s’abbicina un bellu 
maritu, ed ella li vòlta e spalle per core 
daretu a un altru chi s’alluntana facenduli 
un palmu di nasu !.. Se un n’è scimmizia 
questa, ditemi cos’è, ch’eo un so cumme 
chiamalla. 




s 

Serena 

È niscentria. 

Pedru-Paulu (ridendu cun rabia) 

Imbucchemmula a tinta, ch’un n’ha 
fattu ancu i so denti, quelli d’u judiziu, 
s’intende ! 

Serena 

Ma vasta ! 

Pedru-Paulu 

Sì, basta ! Ma mi ne lavu e mane : sbru- 
gliatevila insemme... Eo tornu au Caffè 
d’a Ramazza*.. 

Serena ( stizzita ) 

A to ruina. 

Pedru-Paulu 

Quand’ un s’ha pace in casa, si cerca 
fóra, ai caffè, ai circuii, e ancu all’in- 
fernu. 


(esce Pedru-Paulu cun rabia). 

SCENA Vili. 

Serena e Mariuccia 

Serena 

U to vabu ha centu sacchi di ragione. 

Mariuccia 
Ed eo centu e unu. 

Serena 

Curarne, o spacciato ? 

Mariuccia 

Stu Vastianu, un lu póssu ingolle : è un 
tempione, e mi pare ancu prunicosu. 

Serena 

T’è antipaticu fórse? 

Mariuccia 

No ! enzi, qualchi bólta m’è simpaticu... 

Serena 

E tandu ? 

Mariuccia 

Ma cunfessu ch’eo sperava maritammi 
cun Michele ; e e so primme parólle mi 

cunfirmavanu ind’a mio speranza, quanta 
a un trettu, senza preparazione, ellu pru- 
nunziò su nummacciu di Annadea, una 
gattiva cumpagna che, ancu in pensione, 
fu sempre a mio rivale, rubendumi i fa¬ 
vori da maestra, l’amicizia d’e mio più 
care .. 

Serena ( spazientita) 

Mi pare di sì che tu perdi e staffe d’u 
cerbellu ! Fruttu d’e io gattive letture, 
rumanzacci chi facenu più dannu a stu 
mondu, ch’e frebbe maligne... Sai cos’è? 
o tu sposi a Bastianu, o ti ne resterai c’u 
to succhio, ch’un ci n’è tanti in Bastia, di 
quelli chi s’appicciganu ae spientate. 

Mariuccia 

Un só minca una puvaretta eoi 

Serena 

Peghiu : e povare si guadagnanu u pane 
travagliendu, etu, cu i to dece mila franchi 
di dóta, ti credi in dirittu di vivetila alla 
Carlona e in lussu, manghiendu pullastri 
e bombò... Poche paròlle : decidi prestu, 
o ti cappiu anch’ eo .. A bidécci ! 

(esce Serena). 







SCEN4 IX. 


Mariuccia, sola 

Sii vecchj só senza pietà ! Bòlenu che 
noi pensimu e sentimu a bini’ anni cumme 
delli a settanta! Un n’hanu in bocca che 
i dinè!... Bellezza, spiritu, eleganza, 
amore, scimmizie !... E cos’ è a so pretesa 
ragione? In fondu, null’altru che egoi* 
simu... Ricunoscu, però, chi fu un sognu 
u meo... Ma l’accarizzai tantu, chi- m’è 
duru rinunziacci di colpu... Michele, cu i 
so sguerdi e paròlle, mi l’avia ficcatu in 
córe ; e ava mi lu strappa ellu stessu cusì 
rozzamente !... S’eo putissi vendicammi !... 
Ma serà própriu veruch’ellu sposa Anna- 
dea?... E se fussi una finta pe scòpre u 
mio amore?... 

(mentre stà cusì pensosa, entra Cecca), 

SCENA X. 

Maiuugcia e Cecca 
Cecca 

Intesi e bidi ogni cosa. 

Mariuccia ( trasaltcndu) 

M’hai fattu peura.. Duv’ eri ? 

Cecca 

Daretu à pòrta, e stava sentacchia guer- 
dendu p’o chiavaghiu... 

Mariuccia 

Allora credi che Michele sposi Anna- 
dea? 

Cecca 

Dominine ! È un pezzu chi berbicchine- 
ghianu insemme ! 

Mariuccia (suridendu tristamente) 

Mi resterà sempre Vastianu ch’un si pò 
mòve. 

Cecca 

E se bulassi anch’ellu luntanu ? 

Mariuccia (c. s.) 

Ohibò ! è un piulaccone : sò tròppu 
chiughe e so ale. 

Cecca 

Li sò crisciute, e cumme ! Pare un fal¬ 
cone. 

Mariuccia (seria) 

Sai qualcosa ? 

Cecca 

Gnor si, qualcusetta... Ma un n’ardiscu 
dilla. 

Mariuccia (cun stizza) 

Parla, un fa a preziosa cun quelli chi ti 
cunnoscenu a fondu 1 

Cecca 

Ogna primma ch’eo li faccia una cun- 
fessione. • 

Mariuccia 

Quale ? 

Cecca 

Eo m’era impegnata per u sciò Bastianu. 

Mariuccia (rabiosa) 

Ah !.. E ti pagava, n’è ? 

Cecca 

Qualchi rigalettu di quanduinquandu... 
Ma s’eo l’accettava, è perchè cridia, e 
credu sempre, che stu matrimonia tassi a 
furtuna d’a mio padrunuccia : marita 
cumme u sciò Bastianu, un si ne tróva in 
Bastia, e mancu altrò, chè u mondu è da- 
pertuttu l’istessu. 

Mariuccia (suridendu) 

Una fenice !... Ebbè, u piglieremmu. 

Cecca (ridtndu ) 

Se si lascia piglià avale ch’è à macchia. 

Mariuceia (c. s.) 

Ne turno una primma vòlta, e turnerà 
una segonda. 

Cecca 

Temmu di no. 

Mariuceia 

Percosa ? 

Cecca 

Li scese tróppu inghiò a ferita. 

Mariuccia 

E l’altra vòlta ? 

Cecca 

Una semplice sgran Ugnatura.. Mi disse, 
in fatti, subitu dòpu : — Pigliai una mosca 
per un elefante... In ogni casu, Michele 
un mi dà più sugghiezzione, poiché mi 
jurò d’un n’avecci mai spezzatu sonnu... 

Mariuccia 

L’assassinu ! 

Cecca 

Ma avale sciò l’ha offesu tantu, che dellu, 
andendusine, mi fece una croce ! 

Mariuccia 

Una croce ! 

Cecca 

Gnor si. Un si ne mette una sopra i 
mòrti ? Era cumme dimmi : — È mòrtu u 
miò amore. 

Mariuccia (suridendu) 

U faremmu risuscita. 

Cecca 

Ogneria esse Cristu in tei a... Ma, in 
somma di le somme, li cumbiene, sì o no, 
u sciò Bastianu ? 

Mariuccia ( suridendu ) 

Mi pare squasi di sì... Piege tantu a 
babu e a mamma 1 

Cecca ( ridendu) 

Oh, se sciò l’attasta, piegerà ancu a Si- 
gnuria ! 

Mariuccia 

Un n’è fórse quellu ch’eo mi sugnava. 
Ma, in mancanza... 

Cecca ( ridendu) 

di torduli, si manghianu i merli, e ancu i 
zeri futtoni... 

Mariuccia 

Cumme parli scuretta ! 

Cecca 

Cosa sciò vóle ! parlu cumme m’insignò 
mamma, ch’era pisciaia... Ma se mancu 
ne i termini, credu un sbagliammi ne u 
fondu, e li ripetu: Sciò un si lasci scappò 
su maritucciu, ch’è una cosa rara. 

Mariuccia 

Ed eo ti ripetu ch’u piglieremmu. 

Cecca (ridendu ) 

Ma s’agellu insalvatichitu, ava cumme 
s’acchiappa ? 

Mariuccia (ridendu) 

A una dònna un c’è nulla d’impussibile ; 
e noi simmu duie. 

Cecca 

Ebbè, si ! bógliu tentalla... Ma, à terza 
vòlta, facciu anch’eo una croce : d’u jòcu 
di Ciccistà, n’aghiu abbastanza. 

Mariuccia ( ridendu) 

È ferma a miò decisione : chi si presenti 
puru un principe, eo mi tengu u miò Vas- 
tianucciu. 

Cecca 

A videremmu à pròva. 

Mariuccia 

È detta. 

{scende u tendone). 


Fine dill’Attu IL 

{In casa d‘u sciò Bastianu : un saluttinu 
elegante, ma un po’ disordinata). 


SCENA I. 

BASTtANU (solu, spassighiendu 
cun rabia ) 

CJn ci si pensi piò !,. Un bógliu diventa 
a favilla di Vastia... Per Cristinadoria ! 
Una spuzzetta mi ferà perde u cerbellu !... 
Fróve d’a so indiferenza. enzi, d’u so dis¬ 
prezzi!, ne ricevii tròppa, pròve chiare e 
lampante, che tutt’e chiacchiare di sa ru* 
flana di Cecca un puteranu distrughie 
mai. . Si vede, si tocca cun manu l’inte- 
ressu di sta serbaccia a persuaderai di 1- 
l’amore d’a padrona per me : spera di cun- 











tinuà a guadagnacci sopra... Ma è finita a 
fiera: cinquini, o Cè, mi ne sbucchiasti 
abbastanza, e da me un ti meriteresti più 
che calci e sambuloni, in paga di tutt’ e to 
vugie!... Streghe maladette! Cuntinuate 
puru a stà a chiocchiò icsemme, almanac - 
chendu e vòstre cummedie! Eo un n’in- 
tendu più paganne e spese, e mi dispiega 
solu che, essendu voi dònne, l’educazione 
un mi permetti di fabbi seDte altrimeate 
che cun parólle tutt’u miò disprezzu. 
(entra Cecca). 


SCENA II. 

Bastianu e Cecca 

Bastianu (brusca) 

Cosa cerchi qui ? 

Cecca 

Sciò è bellu di gattivu amore stammane ! 
Passò u tempu che Cecca era accòlta 
cume un anghiulu in tera ! 

Bastianu 

Cusì un l’avissi mai fatta, dimmoniu in- 










fernale, chi mi saria risparmiata parecchj 
disturbi ! Boi altre dònne site un’ erca di 
malizia, e nòstre nimiche di sangue ; e 
quandu ci abbracciate, è spessu pe affu- 
gacci. 

Cecca 

Ah, sì ! è una velia malizia a nòstra ! 
Quella di succombe sempre ai vòstri ca¬ 
pricci... Sciòguerdia Signora Mariuccia: 
cosa guadagnò cun Signuria? Impruperii 
e disprezzu 1 

Bastianu 

Assai peghiu meritava a so azziunaccia. 

Cecca 

È dunque un gran delittu u so amore ? 

Bastianu (maligna) 

Per me ? 

Cecca 

E per quale? Un n’ebbe mai altru, a 
puvaretta ? 

Bastianu 

Falla crede ai mòrti... Se un mi putia 
vede 1 

Cecca 

Pròva d’u so amore ; si guerdanu in 
faccia l'indiferenti. 

Bastianu 

Ma un si guerdanu p’o tupezzu l’innam- 
murati. 

Cecca 

E perchè no?... S’elli s’accurghissinu 
d’a nòstra debuiezza, ne abuserebbenu, 
schieccenduci c’a so pretensione, e fórse 
c’u so disprezzu. L’indiferenza nòstra è 
spessu un’ astuzia per trattene l’amatori, 
Bastianu 

Eo un sò fattu cusì : se una dònna, bi- 
dendumi, si ne fughie a levante, eo coru a 
punente più prestu che della. 

Cecca 

Allora sciò un n’è cumme l’altri... Ma 
mi permetti un paragone. Sciò è caccia- 
dorè? 

Bastianu ( ridendu ) 

Per miò disgrazia, sì.. Ma cosa c’entra ? 

Cecca 

Mi lasci finì,.. E agelli ne manghia 
Signuria ? 

Bastianu 

No !,. Hai compili u to interugatóriu ? 

Cecca 

Un n’ancu... Eppuru, quandu l’agelli 
volanu, sciò li s’atteppa daretu ? 

Bastianu 

A risicu di struppiammi. 

Cecca (ridendu) 

Ebbè, cusì fate voi altri ómmi cu e 
dònne : finché sò agelli di voscu, li curite 
appressu a troncacóllu ; ma se pò bi stanu 
ind’o piettu, un muvereste un ditu pe ac¬ 
chiappane. 

Bastianu 

Lascemmu i paragoni più o menu sgua¬ 
iati, e benimmu a noi : quandu Mariuccia 
avia a speranza di Michele, tutt’ e so gra¬ 
zie eranu per ellu, e u povaru Vastianu un 
n’ottenia mancu a liraòsina d’un surìsu... 

Cecca 

Cumme ! Cun tutt’ u so talentu e struz- 
zione sciò un s’è accortu ch’era una finta 
per accresce l’amore di Signuria ? 

Bastianu 

Bòli di’ a rabia, n’è ? 

Cecca ( ridendu ) 

Eh, sì 1 rabia, amore, jelusia, banu 
sempre insemmel A dice ancu a canzona, 
che senza jelusia 

l’amore 

Languisce e mòre. 

Bastianu (rabiosu) 

Mi pare di sì, che tu bóglia purtammi 
sempre di fola in canzona!.. Ma un sera- 
ghiu più cusì gnoccu per credeti : m’hai 
canzunatu abbastanza 1 
Cecca 

Ebbè, femmu una pròva. 

Bastianu 

Quale ? 

Cecca 

Sciò finga di vulessi marità c’un’ altra ; 
e, se a Signora Mariuccia un spasima di 
jelusia, ch’eo un mi chiamrai più Cecca, 
ma ceca ! 

Bastianu 

Zitellate ! D’i vòstri gherbi n’aghiu una 
ticchina. 

Cecca 

Si vede che sciò un tenia à raiò padrona. 

Bastianu (vivamente) 

Cosa dici? Tu sai megliu d’ogni altru 
ch’eo un bivia che per ella : e, se l’ingrata 
un m’avissi cusì feritu c’u so disprezzu,... 

Cecca (interumpendulu vivamente) 

Disprezzu ! No, un póssu sente st’ ere¬ 
sie !... Se a signurina mi disse tante vòlte, 
ancu stammane : - 0 Gè 1 u mio più gran 
dulore un n’è d’avè persu quellu che solu 
putia rendemi felice, ma di pensà che 
fórse ellu mi stimma menu. 

Bastianu ( incredulu) 

Ti l’ha própriu detta ? 

Cecca (mettendusi e mane all'dcchj) 

Ch’eo un bega altru lumme 1 Ma femmu 
sa pròva. 

Bastianu (interdettu) 

È inutile... Un bógliu esponemi au ri- 
diculu... 

Cecca 

Se li dicu che sciò un tene, che sciò un 
n’ha mai tenutu à miò povara padrona ! 

Bastianu (vivamente) 

Oh, questu pii ! 

Cecca 

Gnor sì, sciò a sagriflca a un’ ombra 
d’onore.,. E, in fin d’i conti, quale sera 
più ridiculu ? L’amante abandunatu chi 
pienghie e si dispera? o quellu chi rende 
disprezzu per disprezzu, cunsulendusi c’un 
altru amore ? 

Bastianu (messu decisu ) 

Ma duve aghiu a truvà una giovana chi 
cunsenti a sa cummedia ? perchè capisci 
vè ch’e’ un n’intendu ingannalla... 

Cecca 

Qual è chi parla d’ingannu? Un n’è 
manou necessariu che sta giovana esisti.., 
Bastianu (surpresu) 

Per esempiu ! 

Cecca 

Basta chi ci credi a Signora Mariuccia.. 
Ma, per questu, emmu visognu dill’aiutu 
d’u sciò Michele e d’a moglie. 

Bastianu 

Spiegati, e una vòlta almenu ind’a to 
Vita parla schietta e sincera. 

Cecca 

Eccu : elli freguentanu in casa d’i miò 
padroni ; e cusì, bellamente, di stu matri- 
moniu pònu tuccanne una paròlla c’a 
signurina... Sciò un pensi, questa mi 
dummanderà subitu altri raguagli, ed eo 
inchercheraghiu u chiodu. Sciò pò imma¬ 
ginassi tandu u colpu di scena ; seranu 
pienti e suspiri da mòve ancu e pedre a 
cumpassione. 

Bastianu 

Ma u vabu, . . 

Cecca 

U vabu cunfermerà a nutizia, chil’averà 
intesa au Caffè d'a Rammazza, duve eo 
m inchergu di falla sunà da Gurpinu, una 
trumbetta chi si feria sente ancu ai sordi... 
Ghià! è un òmmu puliticu !.. 

Bastianu ( impaziente) 

E pòi? 

Cecca 

E pòi Signuria compierà l’ópera... Per 
dincina! Ogna chi facciamu tutti qualcosa . 
E c .’eo li dia un cunsigliu — un si ne 
offendi. - Scià un si mostri cusì malin- 

conicu e abbattuta... E dònne ammanu 
l’òmmi arditi e un pocu sgaiuffi : è per 
questu chi corenu tantu daretu ai panta¬ 
loni rossi. 

Bastianu ( decisu) 

Ebbè, cunsentu à cummedia... Ma, se 
un riesce.... 

Cecca (ridendu) 

1 frischj seranu per me... E, se riesce? 

Bastianu 

Appronta puru a vòrsa, ch’e’ ti l’empiu 
di cinquini ! 

(denduli un cinquina) 

Pigliane unu, intantu, per capar». 

Cecca (imbursendu u cinquina) 

L’accettu per amore di Signuria, e an- 
c’un pocu d’a mio padrunuccia, chi mi 
crepa u córe di vedela cusì mischina... 
Ma flnimmu i discorsi, chi mi pare un’ora 
mille d’incamminà l’affarettu.. Signuria 
vaga dau sciò Michele... 

Bastianu 


Subitu... 




Cocca 

Ed eo seraghiu... un po’ dapertuttu. 

Bastianu ( ’ridcndu) 

Curarne u diavulu,... to parente... 
Cocca ( ridendu ) 
o u Signore... A bidécci ! 

t esce Cocca). 


SCENA IH. 

Bastianu (sola) 

St accidente di serba m’ha postu u 
frusciu addòssu !.. Era cusi tranquilli! 
primma !... Tranquilla no, insensibile a 
tuttu, squasi mórtu a stu mondu d’in¬ 
ganni!... E ava tornu a bive, a sòffre, 
turmintatu da mille dubbii e angosce, un 
martiriu d’infernu !.. Sera beru ciò ch’ella 
dice? 0 un’alzata d’ingegnu di sa dun- 
naccia pe sbucchiammi qualchi marengu ?.. 
Pruvemmu sempre... Cosa ci perdu?.. 
Un po’di quiete?... Nulla in cunfrontu 
d’a furtuna chi mi tuccherebbe, se della 

li 

avissl ragione... Sì, bógliu tentalla, e 
segue u eunsigliu di Cecca, che sopr’a stu 
capitulu è più fòrte di me... Al diavulu e 
malincunie, chi m’inflacchiscenu enima e 
còrpu !... Femmu ancu noi cumme l’alt ri! 
curimmu aH’assaltu c’a pippa in bocca e 
u vicchiere in manu !.. Biderà Mariuccia 
s’eo £Ò un blemblè ! 

(sona a campanella, e bene un servu) 

Purtatemi a miò pippona, un bicchiere 
e una vuttiglia di vinu, d’u vecchiu, sapete! 

(esce u servu) 

Un mi piegetantu u vinu... Ma è neces¬ 
saria ch’eo mi scalli i feri. Credu chi sia 
l’ecqua chi mi rende cusì timidu e flosciu. 

(torna u servu c’a pippa, a vuttiglia 
e u vicchiere, punendulì sopr’a tavula) 

Bastianu (au servu) 

Andate ! 

(esce u servu) 

In me è squasi tuttu da rifassi: primma, 
u vestitu, tróppu longu e scuru p’a mio 
età... Pòi, u carattare, saturnu, ombrosu, 
e sempre prupensu à tristezza... Perdinci 
Baccu! Bògliu gode d’a vita anch’eo, una 




* 

cummedià, enzi, una farsa dave u persu- 

Dagiu più seriu è Stentarellu... Tè! c’è 
qui peli’ arimediu un vcston grisciu a gua¬ 
rì relli, una specie di cammisciòla eh’e’ mi 
feci per andà all’ecqua d'Orezza, e ch’eo 
un n’ardia purtà per un n’avè l’eria d’un 
arlicchinu... Mettimmucilu subiiu. 

(apre, l’arimediu, si leva a flacchina, 
e si mette u veston) 

Benissimu! e chi un n’è cuntentu cambii. 
In quanto au cappellu, c’è qui u miò cala¬ 
brese, 

(si lu mette in capu) 

e, postu cusiinchiaccatu sopr’all’arecchia 
diritta, darà fórse nell’ òcchiu a sa scimmia 
di Mariuccia. 

(guerdendusi au specchia ) 

Un mi ricunoscu più manch’ eo... E cusì 
ermati, pertimmu in guera ! 

(mentre sta per esce, sente sunà) 

Quale serà? Cecca fórse chi torna? Ci 
averia gustu. 

(entra u servii, e li rimette una cherta) 

Bastianu (dópu ave letta, pianu) 

Michele ! u furmagliu sopra i macca- 
roni !. 

(fòrte au servii) 

Fatelu entra... Ma, primma, purtate 
via huttiglia e bicchiere ! 

(esce u servii c’a vuttiglia e u vicchìere) 

Ava chi sò au puntu, mi torna a mio 
paura... Alò,bigliaccacciu! mostratiòmmu, 
ch’è tempu! 

(entra Michele cun Pivarinu 
vestitu da dònna). 


SCENA IV. 

Bastianu, Michele 
e Pivarinu vestitu da dònna 

Michele (a Bastianu) 

Ch’eo ti presenti qui a mio cugina, ve¬ 
nuta fresca dio paese a godesi u nòstru 
chernevale ! 

Bastianu (a Pivarinu ) 
Midispiege, Madammigella, che u nòstru 

chernevalc summigli à quaresima : nè 
teatri, nè balli. 

Michele ( ridendu) 

Cusì un pocu dapertuttu, l’umanità s’im- 
mufrisce : colpa a pulitica, chi divide ; e i 
divertimenti nascenu d’a cuncórdia... Ma 
Vastia offre sempre più distrazzione che i 
nòstri paesi, salvu i colpi di schióppu, cun 
accumpagnamentu di vucerati. 

Bastianu ( ridendu) 

Emmu noi i colpi di lingua, e chi spari ! 
cannunate!.. e ancu i culpetti sordi, più 
periculosi assai e frequenti. 

Pivarinu ( suriclendu) 

Ci n’è ancu a paesi e dill’uni e dill’altri 
in abundanza. 

Michele (ridendu ) 

Menu che n’e cita perchè, a paesi, si 
colpi stròppianu spessu i tiratori. 

Bastianu (a Pivarinu) 

È a primma vòlta che Madammigella 
vene in Bastia ? 

Pivarinu 
Ci sò stata in pensione. 




— 102 - 

Bastianu 

Allora site cumme in casa vòstra ! Da 
quanta ci mancate ? 

Pivarinu 

Da un annu. 

Bastianu 

Un ci osservate ntsun cambiamentu ? 

Pivarinu 

& i parenu l’abitanti un po’menu allegri. 

Bastianu (suridcndu) 

Effettu d’u prugressu, ch'ingenera ma- 
lincunia. 

Pivarinu (surideniu) 

M’insignornu ne a scòla, che u veru 
prugressu è quellu chi rende l’ómmi più 
felici e cuntenti. 

Bastianu ( ridendu ) 

È bera. Ma u chiammanu cusì,.. 
Primma si cantava, e avà si urla ; ne a 
mio zitellina, msfnghiavanu pesci, cherne 
e merli, e biianu vinu anca i streccioni, e 
in ògbie si pascenu d’erba 1 ’ovriè cumme 
l’animali ; ma pòrtanu a flacchina, hanu 

salòtti, e beienu vocchi e amara. Ebbiva 
u prugressu ! 

Pivarinu 

. Curiosu daveru ! Eppuru, a cita s’in- 
grenda e imbellisce, e u cielu, u mare e a 
campagna li suridenu sempre da ogni 
perte ! 

Bastianu 

E i nòstri frutti si facenu più belli e 
abundanti ; ma ne godenu i Pruvenzali e 
a noi un restanu che pochi gallonchj. 

P. varimi 

Ne prufitterà u cummerciu ? 

Bastianu 

Sì, pochi aceaparatori, chi mettenu u 
ganciu à gola ai pruprietarii indebitati, 
affammendu a povara jente ! 

Michele ( ridendo,) 

Bravi ! Predicate pròpria vè.., ne u de¬ 
serto; e, sentenduvi, un s’emenderà ni- 
sunu.,,. Bi scurdate, però, chi simmu in 
chernevale, cioè in tempu di commedie e 
minca di quaresimali. 





— Mi¬ 
la Bastianu) 

Tu, d’accórdu cun Cecca, prepari una 
farsa, e noi simmu pronti a segundabbi. 

Bastianu 

Ab ! ti ne parlò sa vòna lana di serba? 

Michele 

Pocu fa, cummunichenduci un pianu, 
ch’eo tròvu bellissimu. Qui a mio parente 
ferà a so perte in cummedia, e ti rispondu 
chi ne serai cuntentone. 

Bastianu (a Pivarinu) 

Cunsentereste, Madammigclla ? 

Pivarinu 

Cun tutt’u córe, fortunatissima di juvà 
a un galentòmmu, castighendu una ci¬ 
vetta ! 

Michele (ridendu) 

Sì, colpu doppiu, colpu da cacciadore ! 

Bastianu (a Pivarinu) 

Oh, quantu vi ne sò gratu ! 

Micltclc (c. s.) 

L’applausi veneranu dópu a scena... 
Eo vo di stu passu a presenta Madammi- 

gelta à Signora Mariaccia, e parleremmu 
d'u to pròssimumatrimoniu... Ma, primma 
di tuttu* occore che tu sappia che sta 
dammigella è un Mussiti... 

Bastianu (interdetlu) 

Cumme, curarne ? 

Michele 

Sì, un bellu giuvanòttu che, se un n’ha 
ancu verba e mustacci, è già pienu di ri- 
suluzione. 

Bastianu 

A questu un m’aspettava !... È cusì 
graziosu I 

Michele 

Torna da Parigi, duve studia u dirittu... 
e u stórtu soprattuttu. 

Bastianu [ridendu) 

Avà mi spiegu perchè e cusì perfettu 
cummediente ! 

Michele ( ridendu) 

In quantu a cummedienti, un ne difetta 
mancu Vastia ! 

Bastianu (c. s.) 

Un n’aghiu ch’on penseru..._ 


15 







Pivarinu 


Quale ? 

Bastianu (c. s., a Pivarinu ) 

È che boi, allevatu in Francia, un bi 
mostrite cun Mariuccia un po’ tròppu ga¬ 
lante. 

Michele (c . s.) 

Ghielosu?,.. Serai un gattivu maritu. 
Pivarinu ( ridendu) 

Un beru maritu córsul. . Ma un 
n abiate timore : eo sò ghià pruvistu. 

Bastianu (c. s.) 

Un n’ete persu tempu ! 

Michele (c. s.) 

Un sarebbe una ragione ! e velie dònne, 
sopra ttuttu quelle dill’altri, accunzanu l’ap- 
pidittu... Ma fidemmuci puru all’onestà 
di Pivarinu, ch’eo cunnoscu à pròva... 

Bastianu 

A dissi per celia, e mi pare un’ ora mille 
di principià a scena. 

Michele 

M’interumpiste cu e vòstre chiecchiare... 
Eb vo dunque cun Pivarinu in casa 4i 

Pedru-Pà... Ma perchè un ci veneresti 
ancu tu? Si’ amicu di Pedru-Paulu e eu- 
ginu nóstru: a to presenza un pò sur- 
prende nisunu. 

Bastianu (imbarassalii) 

È un pezzu ch’e’ un bo in sa casa. 

Michele 

Ragione di più per turnacci 1 
Bastianu 

A mio andata cun boi puterebbe consi¬ 
derassi squasi cumme un affrontu, o ai- 
menu una mancanza di riguerdi. 

Michele 

Versu Mariuccia? Un ne merita ella» 
bastianu 
Ne meritanu i genitori. 

Michele 

Mi dissenu elli più bòlte che tu un ci 
avisti colpa nisuna, e che sarianu felicis¬ 
simi di vedeti turnà l’amicu di primma. 
Bastianu 


Propriu ? 

Cumme ti la contu. 

Bastianu 

Ebbè 1 andateci voi primma, eo vi rag¬ 
giunga dàpu... Ma d’u miò matrimoniu, 
un ne parlate in presenza mea... 

(ridendu a Pivarinu) 

Noi ci diceremmu cun l’ócchj mille cose 
tennare : sarà cumme un preludiu à can¬ 
zona Anale. 

Pivarinu ( ridendu) 

Lasciate fa a me : sò statù jelosu, e cun- 
noscu i mezzi di turmintà l’innamurati. 

Michele [a Pivarinu) 

Andemmu a preparà a mina. 

Bastianu ( ridendu ) 

E quandu serà pronta, e ch’eo seraghiu 
luntanu, li darete fógu. 

Michele (ridendu a Bastianu) 

Hai peura d’u scoppi u ? Si’ un beru sul- 
latu d’u Papa. 

Pivarinu 

Riflettendoci vè, tróvu che u sciò Bas- 

tianu ha regiò : Cusì presentata, a cosa 
desta menu suspettu... 

Bastianu 
e (lispettu. ..nei genitori. 

Michele (maliziosi!) 

e ne a figliòla.. Ah! tu ne si’ sempre in- 
nammuratu ! 

Bastianu 

Fórse... Ma, dimmi, un sarebbe megliu 
chi ci venissi ancu a to moglie? 

Micheli 

Ben’ intesu ! Ella è a capu di tuttu. 

Bastianu 

E appròva ? 

Michele ( ridendu ) 

Quantu sopra... A piglieremmo in pas- 
sendu... A bédeci prestu 1 

Bastianu (stringhiendu a manu a tutt e dui ) 

A bidécci 1 

(escenu Michele e Pivarinu). 








- no - 


SCENA V. 
Bastianu, solu 


A mumenti turneraghiu a bedela, a par¬ 
lala !.. Mi tremma u cére curarne a un 
innammuratu di vint’anni!.. Bergogna ! 
un ómmatone avè peura d’una miscinghina 
civetta, chi truró sempre gustu a turmin- 
tallu, a umiliallu ! Sò un bigliaccu... Un 
duveria eo più guerdalla in faccia... Ma 
è più fòrte di me, e s’eo fussi superstiziosu, 
crideria chi m’ha inghiermatu, perchè 
queste un sò cose naturale : un póssu fa, 
nè di’ nulla ch’un si rapórti a sa stri¬ 
gacela... Eppuru, eo un sò tantu debuie 
di cerbellu, e, quandu pigliu una risul¬ 
zione, ci sto fermu... Ma qui cede a mio 
vuluntà a una fòrza superiore, misteriosa : 
mi strughiu, cumme cera au fógu, solu 
pensendu a ella... Figuremmuci in so 
presenza!... Saria megliu evitalla... E a 
mio prummessa a Michele-e Pivarinu?... 
No, un bògliu passà per una girivegula... 
Un putendu fa altrimente, preparemmuci 

dunque a sa tragi-cummedia, circhendu 
d’un facci tròppu gattiva figura!... A sfora 
dev’esse già principiata... Ah-Ls’eo pu- 
dissi vedela da un tufone, gode d’a sur- 
presa, d’u dispettu fórse di Mariuccia 
all’annunziu d’u mio matrimoniu ! Ella un 
pruverà mancu a millesima perte d u mio 
martiriu, perchè a sòia un serà che una 
ferita di vanità... È bera che questa è 
grende n’e dònne, e bince spessu l’amore... 
S’ella sóffre, tantu megliu: diventerà cun 
l’altri più umana in avenire... Andemmu, 
ch’è tempu !... Ma stu veston e stu cap- 
pellacciu, pe una visita, un cunvenenu 
tròppu... Rimettimmuci a flacchina e u 
stagnone : a firrnezza, ogn’a mustralla ne 
i fatti e parólle, e minca inde u vestitu, 
chi dev’esse decente sempre. 

[si leva u cappella a pagliacciu e u veston, 
rimettendosi a tuba e a flacchina ) 

E ava pertimmu ! 

(esce Vastianu, e si cambia a scena). 

SCENA VI. 

(In casa di Pedru-Paulu : una stanza 
cumme nell’attu I). 

Mariuccia e Cecca 


Mariuccia 

Pussibile ! 

Cecca 

E un fattu: si marita; e dicenu chi pi¬ 
glia una ricca e bella giuvanòtta, e struita 
pòi, che di più un si pò di’ ! 

Mariuccia (cun dispettu) 

Qual è eh’a dice? 

Cecca 

U pópulu e u cummunu. 

Mariuccia (cun risa furzata ) 

E babà un ne sà nulla? Si vede ch’ellu 
un ghiè ninni) u ! 

Cecca 

Un ne parlerà pe un dispiege a Signuria. 

Mariuccia ( rabio-a) 

Mi maravigliu ! Sai vè che su mamma¬ 
lucco, eo u ricusai... U pigli chi bùie,... 

Cecca \ 

Mammaluccu, ellu era fórse una vòlta, 
o almenu paria... Ma ognerebbe a bedelu 
avà cumm’è rigurdì! Sempre a caccia, a 
cavallu, ne i circuii, n)e cunbersazione u 
coccu di tutti, ómmi e dònne, giovani e 
becchj !. E chi spiritu! Faria ride i spur- 
telli 1... 

Mariuccia ( incredula) 

È un cambiamentu vell’impruvisu ! 

Cccc « 

Effettu dill’amore. 

Mariuccia 

Allora ellu un mi tenne mai cara, perchè, 
a me bicinu, era un taccu. 

Cecca 

L’effetti dill’amore sò diversi. 

Mariuccia {incredula) 

Nell’istessa persona? 

Cecca 

Gnor sì ! Tuttu dipende dae dònne: certe 

destami allegrezza, e cert’ altre malin- 
cunia. 

Mariuccia (cun risa furiata) 

Sò dunque trista eo ? 

Cecca 

Enzi, allegrissima, e appuntu per questu 
sciò ingenera tristezza. 

Mariuccia 

Aghiu sempre intesu di’ che a risa, 
cumme u pientu, si cummunica ai vicini. 

Cecca 

Nell’innammurati è tuttu all'oppostu. 
Mariuccia 

Cumme ? 


Cecca 

E deve avellu pruvatu ancu Signuria... 
E si spiega : L’amore è seriu e, bidendu 
allegra a persona amata, si temme sempre 
ch’ella un ne próvi per noi. 

Mariuccia 

A stu contu, Bastianu un deve sentene 
mane’ un zinzigu pe a so futura, se, cumme 
tu pretendi, ellu è cusì allegra. 

Cecca 

Ancu questu si spiega : Sta Signurina è 
malinconica assai, — Si dice chi sia pue- 
tessa. 

Mariuccia 

Ti la disse ella a te ? 

Cecca 

D’e cose dill’ altri si sà tutta in Bastia. 

Mariuccia 

0 s’imbenta. 

Cecca 

Mi lasci finì!.. Ora, sta malincunia è 
causa appuntu dill’allegrezza d’u sciò 
Bastianu, poiché u cumbince dill* amore d’a 
zitella... 

Mariuccia ( spazientita ) 

E una spiigazione abbastanza ingher- 
bugliata... Ma cosa impòrta a me?.. Che 
sta malinconica signora azzéghi puru cu 
i so versi su eininu di Vastianu, eo m’al- 
luntanu pe un n’addurmintammi cun elli. 

Cecca (ridendu) 

Se sciò u vidissi avà su eininu, cumme 

S’è fattu grende, sciò si penteria d'avellu 
tantu disprezzata ! 

Mariuccia ( vivamente) 

Eo un lu deprezzava ; enzi, u stimmai 
sempre. 

Cecca 

E allora perchè sciò un curispose au so 
amore ? 

Mariuccia 

Un la so manch’ eo. 

Cecca 

Sciò saria stata felice cun ellu. 

Mariuccia 

Fórse. 

Cecca 

È cusì bravu 1 

Mariuccia ( impaziente) 

Un la dicu anch’ eo ?... Ma è oramai 
inutile occupassine : Si marita c’un’ altra. 

Cecca 

Un n’è ancu fatta. • 

Mariuccia (rabiosa) 

Credi ch’eo vòglia impedillu ? 

Cecca 


CJn dicu quessa... Ma se mai ellu si ri¬ 
presentassi in casa, ogneria a ricevelu 
cun gherbatezza. 

Mariuccia 

Curaine cummanda l’educazione. 

Cecca ( suridendu) 

E fórse u còre... Eh, sì! sciò ha unbellu 
difendesine, Signuria l’ha sempre amatu... 

Mariuccia 


Stimatu. 

Cecca (c. s.) 

Alò, alò, qualcosa di più !... Eo scurghia 
l’amore sott’u fìntu disprezzu. 

Mariuccia (stizzita) 

E dalli c’u disprezzu ! 

Cecca 

Indiferenza tandu ? 

Mariuccia 


Mancu. 


Cecca 


Fridezza ? 









Nemmenu. 

Mariuccia 


Cecca 

E allora cosa ? 

(entrami Pedru-Paulu e Serena). 


SCENA VII. 

E Precedente e Pedru-Paulu 
cun Serena 


Serena (a Cecca ) 

Cosa faci qui in salóttu ? U to póstu è in 
cucina. 


Cecca 

Ed eo c era, quandu mi chiammò, pocu 
fa, a Signora Mariuccia. 


Serena 

Percosa ? 

Cecca 

Pe appuntinalli a roba. 

Pedru-Paulu (a Mariuccia) 

Ti stringhj tròppu ! e pòi ti lagni d’a 
pena au stòmmagu ! 

Cecca (pianu ) 

Manghia tanti vombò ! 

Serena (a Cecca) 

Bai in cucina, e puliscimi vè tufi rami, 
chi parenu di piombu, e sò d’ottone ! 

Cecca 

Subitu ! (pianu) Strigacela. 

(esce Cecca). 


SCENA Vili. 

I Precedenti, menu Cecca 

Serena (a Mariuccia) 

Tu t'ammullizzi tròppu cun Cecca : e 
serbe, ogn’a lascialle in cucina; sinnò, ci 
mettenu elle, i padroni. 

Mariuccia 

E se noi un n’avessimu per elle qualchi 
riguerdu, quale cunsenteria a serbeci? 

Pedru-Paulu ( ridendu ) 

Ci serverebbemu noi stessi, e si staria 
roegliu di salute e di stacca. 

Mariuccia ( ridendu ) 

Andereste voi à funtana ? 

Pedru-Paulu 

No ! ci véle una dònna di serbiziu pe i 
travagli gròssi, curarne anticamente... 
Mi ricòrdu che in casa di caccaru, ch’era 
assai più riccu di noi, a cucina a facia a 
moglie. 

Mariuccia (c. s.) 

E a serba si ne stava in sedione, le- 
ghiendu u so giurnale ? 


Pedru-Paulu 

Travagliava più ch’a to Cecca: in estate 
a cinqu’ore di roatina, turnava già d’a 
'Tigna c’aso velia panerà di frutta, e d’im- 
bernu, a òttu, c’u so fasciu di canòcchie ; 
e pòi stava sempre a pulì i n casa, quand’ella 
un n’era fóra pe a spesa o per cummis- 
sione, e a teropu persu, facia a so cal¬ 
zetta o filava,.. E un n’avia che cinque 
tranchi au mese ! 

Mariuccia (s. s.) 

Oh, truvatene ava di ste serbette ! . Finì 
u tempu che Marta filiva ! 

Pedru-Paulu 

A sapemmu ! Eo un sò di quelli chi bó- 
lenu addirizza e gambe ai cani, e m’adattu 
au mio tempu, benché suspirendu. Ma, 
sai, allora si maritavanu e zitelle, perchè 
eranu squasi siguri l’ómmi di pigliassi una 
dònna di casa... v. 

Mariuccia 

Una serba. 

Pedru-Paulu 

Serbia a sè e minca all’altri ! e un si vi- 
dianu tandu p’e case tante inciafagliature, 
pretensione e disordini !... 

Serena 

Alò ! ogn’a esse justi : primma, un si 
dummandava ae dònne che pocu o minca 
istruzzione... Ne cunnobbi anch’eo certe 
signurone, ch’un sapianu fa un o c’una 
canna!... Ma qual è l’òmmu avà chi e 
spuseria? E se a giovana [è costretta a 
impara musica e litteratura, chi tempu li 
resta pe a cucina ? 

Pedru-Paulu 

Un caschemmu nell’esagerazione!... 
Una cultura muderata, cumme cunvene 
ae donne, un n’impedisce u travagliu ma¬ 
nuale... Guerda ae scòle dill’erte e mis- 
tieri : un danu ai zitelli nuzione scentifiche 
e litterarie? Eppuru, formanu bravi ope¬ 
rai... Percosa? Perchè in quelle scòle, 
1 istruzzione tende a un scopu praticu ; e 
cus\ duverebbenu esse e pensione d’e 
dònne. In bece d’empieli a zucca di cun- 
niscenze vane, senza applicazione ne a 
vita dumestica, ogneria ch’un n’avissinu 
altra mira che di fanne dònne di casa... 

(entra Cecca). 


SCENA. IX. 

I Precedenti e Cecca 


Cecca 

C’è u sciò Michele c’una signurina ch'un 
^cunnoscu. 

(piana a Mariuccia ) 

Dev’ esse quella. 

l 


Pedru-Paulu (a Cecca) 
Falli passà. 

(esce Cecca). 


SCENA X. 

I Precedenti, menu Cecca 
Serena 

Quale serà sta signora ? 

Pedru-Paulu 

Qualcbi parente di Michele... 

Mariuccia (maligna) 

Chi bene a circa maritu in Bastia... 

Pedru-Paulu (ridendu) 

e pezze all’ospidale ! 

(entra Michele cun Pivarinu 
vestita da donna). 

SCENA XI. 

I Precedenti e Michele cun Pivarinu 

Michele 

Bi presenta, aramici, qui a mió cugina, 
turnata fresca da Parigi, duve ara in pen¬ 
sione... Sarebbe venuta anc’a miò moglie; 
ma è indisposta. 

Serena 

Nulla di male ? 

Michele ( suridendu) 

Un semplice rafridore, che u duttore 
vattizzò c’u nomme d’influenza. 

Pedru-Paulu (a Pivarinu) 

E madammigella conta firmassi un pezzu 
in Bastia? 

Pivarinu 
Una settimana. 

Serena (o Pivarinu?) 

Abituata, cumme site, ae distrazzione 
d’a gran capitale, bi annuierete fra noi. 

P. varimi 

Confinata fra e muraglie d’una scóla, 
quasi una prigione, per me i piegeri un 
n’eranu mólti nè varii ; e qui, sott’ un cielu 
splendidu, davanti a un mare immensu e 
sempre vellu e diversu d’aspettu, in mezzu 
a campi incantevuli di forme e culori, pieni 
d’ogni grazia di Dio, e circundata dae mió 
persone più care, eo mi sentu cumme ri¬ 
nasce. 

Mariuccia (pianu a Serena ) 

Chi chiacchierona ! 

Pedru-Paulu 

Sì, è bella a natura in Córsica, e se 
l’òmmi li curispundissinu, questu sarebbe 
u Paradisu in tera... Ma u guastemmu 
noi cu e nòstre imbidie e passione sciòcche. 

Pivarinu (suridendu) 

Cridete chi sianu più ragiunevuli i Pari¬ 
gini ? 

Pedru-Paulu ( suridendu) 

Per credelu ogneria a scurdassi e so 
scimmizie, quella d’a Commune fra l’altre... 
Ma un parlemmu di pulitica. 

Serena ( suridendu ) 

Cu e dònne ! 

Pivarinu (e. *.) 

Si ne occupanu qualchi bòlta e Pari¬ 
gine. 

Michele (tidendu) 

Eh, sì ! pare chi dummandanu a esse 
anch’elle elettore... 

Pedru-Paulu ( ridendu) 

Ma minca sullate, n’è ? 

Michele (c. s.) 

Fussinu scemine ! U saccu, emmu da 
purtallu noi... Elle cunsentenu a esse 
dutturesse, avucate, merchentedi paròlle... 

Serena ( suridendu ) 

E l’affari di casa, quale i ferà ? 

Pedru-Paulu (c. s ) 

Noi... Oh, ch’elle restinu dònne, se ci 
vòlenu cummandà 1 

Mariuccia 

lìn bisogn’ a privà e dònne d’ogni di- 
rittu... Perchè nigalli quellu di guada¬ 
gnassi u pane c’una prufessione liberale ? 

Pedru-Paulu (c. s.) 

Chi ci faccinu puru cuncurenza ! ma 
ch’un si lagninu d’esse da noi menu ris¬ 
pettate, enzi, trettate in avenire senza ri¬ 
guardi, cumme rivali, sagriflchendule au 
nóstru tornacontu, e schieccendule all’oc¬ 
casione. 

Mariuccia 

Allora duvemmu noi rinunzià ai pieg:ri 
più elevati d’a litteratura e dill’erte ? 

Pedru-Paulu (c. s.) 

Ne imparerete pe u vóstru cunsummu, 
tantu pe un sfigurà ne u mondu... 

Pivarinu 

e per guidà i flglióli ne a so primma edu¬ 
cazione. 

Pedru-Paulu 

Brava, Madammigella ! Mi rubaste a 
parólla di vocca : e bi felicitu sincera¬ 
mente davè cunservatu, in quella chi 
chiammanu a Vabilonia muderna, prin- 
cipii cusì puri e santi. 

Pivarinu 

Ci n’è tante in Parigi, chi pensanu 
cumme noi ! Ma, per disgrazia, facenu 

elle poco rumore, e tutta l’attenzione d’i 
iuresteri è p’e poche scemme chi corenu i 
lòghi puhlichi, riempiendoli di sciucchezze 
e di scandali... In quantu a me, sò rimasta 
córsa ancu i Par.gi, e quandu mi muntava 
in capu qualchi fumme di vanità francese, 
eo pensava à mio mamma, e u fumme 
spauria... 

Pedru-Paulu 

Cusì brava figliòla un pò diventà ella 
stessa che una mamma esemplare. 

Michele 

Ne sò certu, e, per ciò, a pruvidi d’un 
bon maritu. 

Serena 

Córsu ? 

Michele 

S’intende ! Di Vastia, e che boi tutti cun- 
niscite. * 

Mariuccia (pianu) 

A mio disgrazia è sigura. 

Serena (inchieta) 

Ln saremmu tantu indiscreti per dum* 
mandabbi u so nomme. 

Michele 

U saperete fra pocu. 

Pedru-Paulu 
È amicu nóstru ? 

Michel» 

Amichissimu. 

Mariuccia ( pianu) 

È dellu. 

(fòrte a Pivarinu) 

E Madammigella u cunnosce da un 
pezzu ? 

/ Pivarinu 

Da stammane. 

Mariuccia ( maligna ) 

E bi site cunvenuti subitu ? 

Pivarinu 

Cunvene ai mio genitori, ch’u cunnos- 
cenu a fondu ; e a me, u cunfessu, a so 
eria e e so manere franche e leale m’hanu 
incantatu. 

Mariuccia (pianu) 

Crepu di jelusia. 

Serena 


E stu matrimoniu si ferà prestu 
Michele 

Subitu dòpu e publiche... 

{entra Cecca). 


SCENA XII. 

I Precedenti e Cecca 

Cecca 

È ghiuntu u sciò Bastianu. 

Pedru-Paulu ( vivamente ) 
Passi ! 

Mariuccia ( pianu ) 

È una cosa intesa fra elli. 

(esce Cecca). 

SCENA XIII. 

I Frecedenti menu Cecca. 

Peclru-Paulu (a Michele ) 

Bastianu 6 parente vóstru, e a so visita 
un bi pò esse discara. 

Michele 

Enzi, è carissima ! 

Mariuccia (a Pivarinu ) 

Anc’a Madammigella ? 

Pivarinu (cun fógu) 

Qual’è chi pò cunnosce u sciò Bastianu 
senz’amallu ? 

Mariuccia (piana a Serena) 

Chi spacciata 1 

► 

(entra Vastianu). 









- 1H2 - 


SCENA XIV. 

I Precedenti e Bastianu, 
e pòi Cecca 


Peclru-Paulu (andenduincontru a Bastianu, 
o stringhienduli a manu) 

Dòpu tantu tempu ! 

Bastianu (gucrdendu Mariuccia) 

Cosa vulete? L’affari, e anc’una mala- 
detta micrania chi mi turmenta. 

Mariuccia ( pianu) 

Scrianzatu ! 

Pcdru-Paulu (a Bastianu) 

Bi fischiornu fórse Parecchie, chi si par¬ 
lava di voi ? 

Bastianu (suridendu) 

Per dinne male? 

Vedru-Vaulu (c. sj 

Ciò chi ne pensemmu, tutt’u vè d’u 
mondu... 


/ 

Michele a ( Baslianu) 

Soprattutto qui a mio cugina, una d’e to 
più calle ammiratrice... 

(a Pivarinu) 

A paróila un n’è tróppu fòrte, n’è ? 

Pivarinu (suridendu) 

Enzi, debuie assai ! 

Mariuccia {pianu) 

Civittaccia ! 

Michele ( suridendu ) 

Ma noi altri ómmi, ci simmu tuccat’a 
manu; e boi, Signore, un bi farete qualchi 
finezza ? 

(a Pivarinu) 

Alò, cugina, un caru abbrecciu ae to nòve 
amiche 1 

Pivarinu (abbreccendu fòrte Mariuccia) 
Cun gran piegere ! 

Bastianu (pianu a Pivarinu) 

Ete strintu tròppu ! 

Pivarinu (abbreccendu fredamente Serena) 
Mi permettile, Signora? 


V 

Strena {abbreccendu Pivannu) 

E cumme ! 

Bastianu {pianu a Pivannu) 

Cusì duviate stringine l’altra. 

Pivannu {pianu a Bastianu) 

Perchè pigliassi suspettu, n è ? 
Mariuccia {pianu) 

Si parlanu in segreta: oh, corda di me l 
Michele 

E ava ehi simmu tutti in armonia, ch’eo 
vi dica u nomme d’u sposu ! 

Bastianu (pianu a Michele) 

Zitta ! 

Serena 

Qual è su furtunatu? 

Michele (mustrendu Vaslianu ) 
Eceulu, hi sta duvanti ! 

Mariuccia (appughiendusi a una sedia, 
pianu) 

Sò mòrta. 

Serena (sustenendula) 
Cos’hai, a mio figliòla? 

Mariuccia 
Mi sentu manca. 

Pivarinu (curenduli incontru) 
Madammigella ! 

Mariuccia (a Pivarinu cun fòrza) 

Un b’abbicinate voi ! 

Bastianu ( spaventata ) 
Signurina ! 

(Mariuccia li face scgnu d’&lluntanassi, 
e si svene) 

Serena 

0 Matùnna ! si mòre a mió figliòla. 

Pedru-Paulu 
Presi u, un curdiale ! 

(entra Cecca) 

Pivarinu (levendusi a roba, in bestitu 
da ómmu) 

Ecc’u miglior curdiale ! 

Pedru-Paulu 
Cosa veggu ! 

Pivarinu (ridendu) 

Pivarinu in cherne e in òsse, studente in 
dirittu à Facultà di Parigi, e benutu qui 

bestiai da “““ 

,ianu, ohi ne dubitava, 
cuora Mariuecia. 

Mariuccia (rivenendu a se) 

Sognu o so desta ? 

Basii». “’T 

D b D ,uoh"'>^ toditetMtee °' 

Mariuccia 

Mi n’accorai aaandn fai mlnaodaU ■ 
perdevi. 

Serena [suridtnduì 

mole ch’un sia un bè. 

Un bene un male cu 

pedru-Paulu 

Ci n’è tanti malanni cb’un n’hanu 

PeD8U ’ Cecca (pi an» « Bastianu) 

Cosa li di cia • 

Bastianu [pianuja Cecca) 

Appronta pura u sacchetta 1 

Pedru-Paulu 

n’e cummedie 

«rssES-?--- 

Pivarinu, (ridendu) 

E un bon pranzu, spera- 

Axa6 dòpu i sposi, boi ava. 

Più .d’unu, ause, u v 

rete u pòstu d’onore- 

Michele 

vj. senza di ellu, chi 

E S i in merita perchè, sen 

S ù duve si cascava • 

‘ Bastia^ «uridtnd») ^ 

Eo un putia riesce f^èmm^da fa? 
limita... Ma mlWI a Munse- 

^ allesra ' 

mente. , 

Serena 

E per ringrazi, a Madònna. 

Mirtei, la 

Ci tf hai sempre in“Imb» Uquid» 
vece» di “ tl a s ° 
prolam {ridm du) 

ragnate e vuttighe. 

Michele (c. s.) 

M’inchergu eo di levalle. t 

Pivarinu ( ridendu ) 

Boi e puliscerete di fóra, ed eo didentru. 

..Michele (ridendu) 

Tròppu pena, Madammigella Pivarina !. 

Eo vi vógliu aiutà. 

Pedru-Paulu (c. s.) 

Alò, chib’aiuteremmu tutti! Andemmu ! 

Tutti 

Andemmu ! 

(scende u tendone). 


Fine d’a Cummedia. 
















